title: Maija-Liisa Heini

text: Heini tuli Sanoma Osakeyhtiön palvelukseen 1941 ja hän oli aluksi vastaperustetun Helsingin Sanomien Lahden sivukonttorin johtajana ja kirjeenvaihtajana. Heini siirtyi Helsinkiin jo samana vuonna ja oli Helsingin Sanomien kotimaanosaston toimittajana 1941–1956 ja 1957–1964. Hän oli välillä Ilta-Sanomien toimitussihteerinä 1956–1957 ja toimi myös Dagens Nyheterin Helsingin kirjeenvaihtajana 1953–1956 ja 1963–1965. Heini oli seuraavaksi Helsingin Sanomien Skandinavian kirjeenvaihtajana 1964–1970 asemapaikkanaan Tukholma. Viimeksi Heini oli Ilta-Sanomien toisena päätoimittajana 1970–1973, Helsingin Sanomien kotimaan osaston erikoistoimittajana 1974–1976 ja Helsingin Sanomien keskustoimituksen erikoistoimittajana 1976–1982. Hän jäi eläkkeelle 1982.


title: Maija-Liisa Heini

text: Heini kirjoitti pakinoita Viikkosanomiin nimimerkillä "Ksantippa". Lisäksi hän kirjoitti pakinoita Me Naiset-lehteen.


title: Maija-Liisa Heini

text: Heini suomensi ruotsinkielisestä käsikirjoituksesta K. A. Fagerholmin vuonna 1977 ilmestyneen muistelmateoksen "Puhemiehen ääni".


title: Maija-Liisa Heini

text: Nimimerkillä "Ksantippa":


title: Amerikanshetlanninponi

text: Amerikanshetlanninponi on yhdysvaltalainen ponirotu. Yhdysvalloissa shetlanninponeista puhuttaessa tarkoitetaan yleensä nimenomaan amerikanshetlanninponia, joskaan varsinaiset shetlanninponit eivät nekään ole tuntemattomia.


title: Amerikanshetlanninponi

text: Amerikanshetlanninponin pää on hienopiirteinen, usein pitkä, kaula kaartuva ja lihaksikas, säkä suhteellisen korkea. Selkä on pitkä ja kapea, takaosa leveä ja lihaksikas. Lavan loiva kulma sallii liioitellut liikkeet. Jalat ovat pitkät ja ohutluiset. Säkäkorkeus on korkeintaan 117 cm, väreistä sallitaan kaikki yksiväriset.


title: Amerikanshetlanninponi

text: American Shetland Pony Club jakaa ponit neljään tyyppiin: moderniin, klassiseen, "pleasure"-tyyppiin (tavoitteena mahdollisimman miellyttävä ratsu) ja "foundation"-tyyppiin (mahdollisimman rotupuhdas eläin). Modernityyppiset ponit ovat yleensä rotunsa korkeimpia edustajia. Ne esitetään näyttelyissä pää korkealla, harja nauhoin koristeltuna ja niiden askeleet ovat korkeat ja liioitellut. Pleasure-tyypin poneilla on samankaltainen jalostustausta, mutta niiden liikkeet ovat hillitymmät. Klassinen tyyppi on tyypillisin ja ne tunnetaan hienostuneesta ulkomuodostaan ja lempeästä luonteestaan. Niillä ei ole modernin tyypin korkeita liikkeitä. Foundation-poneissa ei ole ollut hackneyponeja suvussaan neljän sukupolven ajan ja ne ovat alle 107 cm korkeita. Niiden ulkonäkö vastaa eniten alkuperäistä shetlanninponia.


title: Amerikanshetlanninponi

text: "Klassisen" tyypin amerikanshetlanninponit ovat Yhdysvalloissa yleisin rodun tyypeistä, mutta niitä ei aina rekisteröidä.


title: Amerikanshetlanninponi

text: Ensimmäiset shetlanninponit toi Yhdysvaltoihin Eli Elliot vuonna 1885. Nämä ponit muodostivat amerikanshetlanninponin perustan; niitä risteytettiin ensin hackneyponien ja myöhemmin myös pienten arabianhevosten ja englannintäysiveristen kanssa.


title: Amerikanshetlanninponi

text: Rotujärjestö American Shetland Pony Club perustettiin vuonna 1888. Järjestö pitää nykyisin kahta kantakirjaa: A-divisioonaa puhdasrotuisille eläimille, ja B-divisioonaa yksilöille, joiden toinen vanhempi on A-divisioonan eläin ja toinen hackneyponi, welsh-poni tai valjasluokkien näyttelyponi.


title: Amerikanshetlanninponi

text: Amerikanshetlanninponia käytetään ajoponina ja lasten ratsuna. Niitä käytetään myös esimerkiksi gymkhanaratsuina, raviponeina ja näyttelyponeina.


title: Keurusselkä

text: Keurusselkä on Keski-Suomessa Keuruulla ja Pirkanmaalla Mänttä-Vilppulassa sijaitseva järvi, joka kuuluu Kokemäenjoen vesistöön. Samaan järveen määritetään toisinaan kuuluvaksi myös lähes samalla vedenpinnankorkeudella oleva Ukonselkä, joka laskee Keurusselän Kaijanselkään Kolhon taajamassa Kolhonsalmen kautta. Yhdessä ne muodostavat yhdessä Suomen 40. suurimman järven. Tässä artikkelissa esitetään molempien järvialtaisen yhteistiedot vain lyhyesti, mutta tietolaatikossa ja asiatekstissä on vain Keurusselän asioita. Ukonselän asiat kerrotaan sen omassa artikkelissa.


title: Keurusselkä

text: Vuonna 1986 rakennettu 31,3 metriä pitkä siipiratasalus "M/S Elias Lönnrot" harjoittaa kesäisin säännöllistä matkustajaliikennettä Keurusselällä. Populaarikulttuurissa järvi tunnetaan muun muassa Juha Vainion sävelmästä "Keurusselän sini".


title: Keurusselkä

text: Järvialtaat ovat lähes samalla korkeudella (105,5 ja 105,4 metriä mpy.), joten niitä kohdellaan siksi usein saman järven eri järvenosina. Niiden yhteinen pinta-ala on 11 822,4 hehtaaria eli 118 neliökilometriä. Kun järvien keskisyvyys on 4,88 metriä, tulee niiden tilavuudeksi 577 miljoonaa kuutiometriä eli 0,577 kuutiokilometriä. Järvien yhteinen rantaviiva on 606,819 kilometriä pitkä.


title: Keurusselkä

text: Keurusselän pinta-ala on 9 756 hehtaaria eli 97,6 neliökilometriä. Se on 32,9 kilometriä pitkä ja 16,1 kilometriä leveä. Sen järvenselkä alkaa pohjoisessa Koninselältä ja jatkuu etelään päättyen Korpisenselälle Korpisensaaren eteen. Järvenselkä on 8,0 kilometriä pitkä ja 7,8 kilometriä leveä. Sen yhtenäisyyttä rikkovat pienet saaret, joista merkittävimmät ovat Kääkkö, Honkasaari, Raaska, Selkissaari ja Iso Hanhisaari. Koninselältä jatkuu pohjoiseen salmimainen järvikapeikko, joka on lähes neljä kilometriä pitkä ja 0,5–1,5 kilometriä leveä. Keuruun keskustaajaman ympärillä sijaitsee sokkeloinen järvialue, jossa niemet ja saaret vuorottelevat salmien ja lahtien sekä järvialtaiden muodossa. Keskustan asuinalueiden ympärillä sijaitsee järvenosia, joita ovat esimerkiksi esimerkiksi Rautolahti, Kivilahti, Juurikkasalmi, Ketveleenlahti, Kaivoslahti, Suolahdenjärvi, Könttärinlahti, Tarhia, Lapinsalmi ja Lapinlahti. Monet saaret ovat pengerteiden ja rautatien toisiinsa ja mantereeseen yhdistämiä. Esimerkiksi Keuruun keskusta on sijainnut Kirkkosaaressa, jota ei tämän vuoksi pidetä enää saarena. Jos se olisi saari, se olisi silmämääräisesti mitattuna Keurusselän suurin saari.


title: Keurusselkä

text: Keurusselän pääselkä on pyöreän muotoinen, mutta se on saarien rikkomana useampiosainen järviallas. Pääselän länsipuoli on nimeltään Kaukasenselkä, jota reunustaa Jylhänniemi, Vuohisaari ja Honkasaari. Niiden kaakkoispuolella sijaitsee pienempi Korpisenselkä. Pääselän koillisrannalla aukeaa Käännetynsalmi, joka johtaa itään päin Pollinlahteen ja Riitalahteen. Lahti on Käännetynsalmelta mitattuna 5,2 kilometriä pitkä. Pääselän luoteispuolella sijaitsee pieni Sikoselkä, joka jää Kaitaniemen ja Sikoniemen suojaan.


title: Keurusselkä

text: Korpisenselän ja etelässä seuraavan suuremman selän Suutarinselän väliin jää 6,5 kilometriä pitkä saarten ahtauttama kapeikko, joka on kapeimmillaan vain 1,2 kilometriä leveä. Kapeikon reunalla sijaitsevat kulmakunnat Liukko, Valkeaniemi, Häkkiskylä ja Niemenkylä. Suhteellisen suurien saarien väliin jäävät pienet järvenselät Kaijanselkä, Tiirinselkä, Hulpionselkä, Kiesilänselkä sekä Varpaasalmen takana olevaan lahteen Roukonselkä ja Kaakkolahti.


title: Keurusselkä

text: Suutarinselkä jää verrattain pieneksi, sillä sen eteläpuolelle jää saaristo, jonka sisällä ovat Vuolleselkä ja Rusinselkä. Täällä järvi haarautuu luoteeseen työntyvään 10,8 kilometriä pitkään salmeen, joka toisenlaisen tulkinnan mukaan olisi lahti. Se on Kuivaniemen kohdalla alle 500 metriä leveä ja Lehtosaaren kohdalla 1,5 kilometriä leveä. Salmen luoteispäässä sijaitsee Kaijanselkä ja Kolho, johon Ukonselkä laskee vetensä Kolhonsalmen kautta. Kaijanselkä on salmen ensimmäinen selkä, ja muut ovat Pahkaselkä ja Lehtosaaren eteläpuolella Lyhdeselkä.


title: Keurusselkä

text: Järvi on luodattu ja siitä on julkaistu syvyyskartat. Sen tilavuus on 454 miljoonaa kuutiometriä eli 0,454 kuutiokilometriä. Järven keskisyvyys on 4,7 metriä ja suurin syvyys on 33,5 metriä. Syvin kohta sijaitsee Manniskylän puoleisella veneväylällä Tuulissaarten kohdalla noin 600 metrin päässä järven itärannasta. Syvänne on osa Konninselän itäreunaa seuraavaa syvännejaksoa. Konninselän länsireunalla on toinen syvännejakso, joka alkaa Keuruun keskustasta. Keskustasta alkaa toinenkin syvännejakso, joka seuraa edellistä sen itäpuolella Kaunissaarelle asti. Myös Peurunniemen edustalla on 26 metriä syvää ja Selkissaaren luoteispuolella yli 25 metriä syvää. Muita pienialaisia yli 20 metriä syviä syvänteitä esiintyy monessa muussakin paikassa.


title: Keurusselkä

text: Keurusselällä on laskettu olevan 571 saarta. Niiden yhteispinta-ala on 999,9 hehtaaria, mikä on noin 9,3 % järvialtaan kokonaispinta-alasta. Lehtosaari, joka sijaitsee Liukossa, on noin 1,2 neliökilometrin suuruinen saari, jonne on nykyään tieyhteys Liukosta. Häkkiskylässä sijaitseva Hevossaari on alle neliökilometrin kokoinen, ja sinnekin on tieyhteys. Suuria saaria, joille ei ole olemassa tieyhteyttä, ovat esimerkiksi Keurussaari (84 hehtaaria, ha ), Iso Riihisaari (81 ha ) ja Kasilansaari (80 ha ). Yli hehtaarin kokoisia saaria on yhteensä 82 ja niitä pienempiä, mutta yli aarin kokoisia, saaria on 374. Loput 114 saarta tai luotoa ovat alle aarin kokoisia.


title: Keurusselkä

text: Järven rantaviivan pituus on 506,3 kilometriä, josta saarten rantaviivan yhteispituus on 190,7 kilometriä. Sen rannat ovat pääasiassa metsämaata. Keuruun keskustaajama sijaitsee järven pohjoispäässä ja Mänttän keskustaajama sen eteläpäässä. Järven voi kiertää ajamalla kantatietä 58 Mänttästä Keuruulle, valtatietä 23 Keuruun läpi, seututietä 348 järven länsipuolta Kolhon läpi Vilppulaan ja Vilppulasta seututietä 347 pitkin Mäntän kautta kantatielle 58 takaisin. Eteläpäästä kohti luodetta työntyvän haaran päässä sijaitsee pienempi Kolho. Muut asutuskeskittyvät ovat länsirannoilla sijaitsevat Niemenkylä, Kankaanpää ja Valkeaniemi, Järvenpää, Heinänen ja kauempana oleva Valkealahti, ja sitten itärannoilla sijaitsevat Häkkiskylä, Roosinpohja, Liukko, Airolahti, Pohjoisjärvi ja Manniskylä. Muu asutus muodostaa alueen haja-asutuksen. Keurusselän rannoilla sijaitsee runsaasti vapa-ajan asuntoja. Näille tulee tiet edellä mainituilta suuremmilta teiltä. Suurin osa järvestä jää Keuruun kaupungin puolelle. Mänttä-Vilppulan kuntaraja tulee järvelle Valkeaniemeltä ja puolittaa Hulpionselän ja Suutarinselän, kunnes se kääntyy itään Raja-ahon kulmille Mänttän itäpuolelle.


title: Keurusselkä

text: Tshernobylin ydinvoimalaonnettomuuden jälkeen 1986 Keurusselän alueella mitattiin erittäin korkea radioaktiivinen cesium (Cs-137) -laskeuma: 70 kBq/m². Vielä 2003 Mäntän läheisyydessä mitattiin kaloilta cesium-pitoisuuksia, jotka ylittivät moninkertaisesti Olkiluodon ja Loviisan ydinvoimaloiden läheisyydessä mitatut arvot. Tämä johtuu siitä, että cesium imeytyy makeaan veteen eri tavalla kuin murtoveteen tai suolaiseen veteen.


title: Keurusselkä

text: Radioaktiivisuuden lisäksi Keurusselän veden laatua alentavat humukset ja maalta tuleva valuma. Tästä huolimatta veden laatu on verrattain hyvä, järven keskiosassa jopa erittäin hyvä. Pintaveden lopputalven kokonaisfosforipitoisuudeksi vuosina 1966–2005 mitattiin 5–27 mg/l ja kokonaistyppipitoisuudeksi vastaavasti 400–590 mg/l. Keurusselkää pidetään oivallisena kalastusvetenä, erityisesti sen hauki- ja ahvenkannat ovat poikkeuksellisen suuria. Myös muikkujärvenä Keurusselkä on otollinen.


title: Keurusselkä

text: Keurusselän törmäyskraatterin olemassaolo paljastui, kun harrastajageologit Satu Hietala ja Jarmo Moilanen löysivät Harmaaniemen rannalta pirstekartioita 16. marraskuuta 2003. Kraatterin keskusta on paikannettu Valkeaniemeen Keuruun ja Vilppulan rajaseudulle. Pirstekartioita on löytynyt alueelta, jonka läpimitta on noin 11,8 x 9,0 km. Professori Lauri Pesonen on esittänyt kraatterin tosiasiallisen koon olevan jopa 30–40 km. Kraatterin iäksi on arvioitu 1 000–1 880 miljoonaa vuotta.


title: Keurusselkä

text: Järvi sijaitsee Kokemäenjoen vesistössä (vesistöaluetunnus 35) Keuruun reitin valuma-alueen (35.6) Keurusselän alueella (35.62), jonka Keurusselän lähialueeseen (35.621) järvi kuuluu. Järven vedenpinnan korkeus on 105,4 metriä mpy.


title: Keurusselkä

text: Järvi saa pääosan vedestään Tarhianjoen alueelta (35.63), jonka pinta-ala on 534 km². Sen laskujoki Tarhianjoki laskee Tarhian lahteen Keuruun koillispuolelle. Pienempiä yläpuolisia valuma-alueita ovat vielä Asunnanjärven valuma-alue (35.68), joka laskee idästä Pohjoisjärvestä Hoskarinjokea myöten Riitalahteen, ja suuremmista alueista viimeiseksi Kupanjoen valuma-alue (35.66), joka laskee Kupanjokea pitkin pohjoispään Kivilahteen. Keurusselän alueen (35.66) sisällä Keurusselkään laskevat vielä Ukonselän lähialue (35.622), joka laskee Kolhonsalmea pitkin Keurusselän Kaijanselkään, Hepolammen valuma-alue (35.625), joka laskee Hepolammen (64 ha) kautta Sikoselän Mustalahteen, Suojoen valuma-alue (35.626), jonka laskujoki Suojoki laskee Keuruun pohjoispuolelle Suolahdenjärven lahteen, Elämäistenjoen valuma-alue (35.627), jonka laskujoki Elämäistenjoki hakee vetensä Jukojärvestä ja Ruokosjärvestä ja laskee Riitalahteen, Ukonjoen valuma-alue (35.628), jonka laskujoki laskee Roosinpohjassa Roukonselän Kaakkolahteen, ja viimeiseksi, Kareispuron valuma-alue (35.629), jonka laskuoja Karkeispuro laskee Karkeisesta Häkkiskylässä Tiirinlahteen. Muut laskuojat sisältyvät Keurusselän lähialueeseen (35.621).


title: Keurusselkä

text: Keurusselän lähialueella on 24 yli hehtaarin kokoista järveä tai lampea, jotka laskevat suoraan tai välillisesti järveen. Keurusselän pohjoispäässä Keuruun itäpuolella sijaitsee pieniä järviä, joita ovat Karjolampi (2 ha), Pieni Kalliolampi (3 ha), Iso Kalliolampi (7 ha) ja Valkeinen (10 ha). Ne laskevat Tarhiaan samaa ojaa pitkin. Omaa ojaa pitkin Tarhiaan laskee toinenkin Karjolampi (4 ha). Roosinpohjan pohjoispuolella on lähialueella neljä järveä. Ne ovat Nenistönlampi (2 ha), joka sijaitsee Keurusselän lähellä, sekä Käännetynsalmeen laskeva Haarajärvi (45 ha) että Kaakkolahteen laskevat Lehdonlampi (2 ha) ja Mustalampi (2 ha). Tiirinselän eteläpuolella Keurusselkään laskevat vielä Sommonlampi (5 ha), Palojärvi (5 ha), Kaijanlammi (6 ha) ja Riuttalammi (2 ha). Aivan Mäntän kaupunkialueen itäpuolella on vielä pieni Kannuslampi (2 ha). Kolhon eteläpuolella sijaitsevat Käkijärvi (24 ha), joka on suojeltu järvi, ja Kellolampi (1 ha). Niemenkylän ja Kankaanpään alueilla ovat Valkeajärvi (95 ha), joka laskee Kaukasenselän Sammakkolahteen, ja Mutelinlampi (4 ha) ja suojeltu Pilkanlampi (25 ha). Rannan tuntumassa on erilleen kuroutunut Ruokolahti (11 ha). Järven länsipuolelle jäävät enää Kaituri (11 ha), Hyyrynlampi (8 ha), Polunlampi (6 ha) ja Pahalampi (2 ha).


title: Keurusselkä

text: Järven lasku-uoma on Mäntänkoski, jossa sijaitsee Mäntän voimalaitos. Sen vedet laskevat Kuoreveden Mäntänlahteen, jonka virtaukset vievät Kotaselän kautta Ruoveteen.


title: Keurusselkä

text: Järven luoteisrannalla on toiminut Keuruun varuskunta vuosina 1967–2014.


title: Hillsborough

text: Hillsborough voi tarkoittaa:


title: Hillsborough

text: Kaupunkeja ja alueita:Muita:


title: Tomas Nygård

text: Tomas Nygård (s. 15. elokuuta 1973 Närpiö) on entinen suomalainen jalkapalloilija. Hän oli pelipaikaltaan keskuspuolustaja tai hyökkääjä.


title: Tomas Nygård

text: Nygård aloitti liigauransa FF Jarossa kaudella 1995, jonne hän siirtyi Vasa IFK:sta. Kaudeksi 1998 Nygård siirtyi Vaasan Palloseuraan kahdeksi seuraavaksi kaudeksi, joista ensimmäisellä joukkue voitti liigassa hopeaa. Kaudet 2000-2002 Nygård pelasi Norjassa Raufoss paidassa, josta hän palasi kaudeksi 2003 pelaamaan Ykköstä Vaasan Palloseuraan ja olikin mukana nostamassa joukkuetta takaisin liigaan kaudeksi 2006. Kaudeksi 2007 Nygård siirtyi Kakkosen Norrvallaan, josta hän kuitenkin palasi loppukaudeksi liigaan auttamaan VPS:aa. Kaudella 2008 Nygård pelaa näillä näkymin jälleen Norrvalla FF:n riveissä, vaikka hän onkin jättänyt itselleen pienen takaportin VPS:n paitaan palaamisesta. Kaiken kaikkiaan Veikkausliiga-otteluita Nygårdille on kertynyt 129 kappaletta, joissa hän on tehnyt yhteensä 14 maalia.


title: Tomas Nygård

text: Tomas Nygårdin veli Jens Nygård on myös jalkapalloilija.


title: Robert Harris (kirjailija)

text: Robert Dennis Harris (s. 1957) on englantilainen kirjailija. Harris on valmistunut Cambridgen yliopistosta. Ennen kirjailijanuraansa hän työskenteli BBC:llä. Harris rakentaa useat teoksensa historiallisten tapahtumien ympärille.


title: Robert Harris (kirjailija)

text: Harrisin ensimmäinen menestysromaani oli "Kolmannen valtakunnan salaisuus" (1992), joka sijoittuu vaihtoehtohistoriaan, jossa Saksa voitti toisen maailmansodan. Harrisin toinen jännitysromaani "" (1995) kertoi Britannian koodinmurtajista ja saksalaisesta salauslaite Enigmasta toisen maailmansodan aikana. Ruotsalainen "Expressen" antoi romaanille rikoskirjallisuuspalkinnon vuonna 1999. "Arkkienkeli" on jännitysromaani Josif Stalinin salatusta pojasta, jonka brittiläinen historioitsija saa jäljitettyä pojan äidin päiväkirjan perusteella. BBC julkisti romaanista vuonna 2005 kaksiosaisen televisiosarjan, joka nähtiin Suomessa vuonna 2007. "Pompeji" (2003) on antiikin Roomaan sijoittuva jännitysromaani, jossa luonnontuho yllättää kaupungin. "Imperium" (2006) avaa Cicero-trilogian (suomeksi Rooma-sarja). Sarjassa seurataan nuoren Ciceron matkaa kohti Rooman konsuliutta. "Haamukirjoittaja" sijoittuu nykypäivän Britanniaan ja se kritisoi Tony Blairin toimia pääministerinä. "Pelkokerroin" on jännitystarina joka sijoittuu pörssin, hedgerahastojen ja tekoälyn maailmaan Genevessä.


title: Robert Harris (kirjailija)

text: Harrisin teoksista "Kolmannen valtakunnan salaisuus" on ollut televisioelokuvan "Fatherland – Isänmaa" ja "Haamukirjoittaja" puolestaan elokuvan "The Ghost Writer" pohjana.


title: Biberach an der Riß

text: Biberach an der Riß (Biberach an der Riss) on kaupunki Baden-Württembergin osavaltion kaakkoisosassa Saksassa. Se on saman nimisen piirikunnan hallinnollinen keskus. Biberach sijaitsee Tonavan ja Bodenjärven välissä Ylä-Schwabenin alueella Riss-joen molemmin puolin. Naapurikunnat pohjoisesta myötäpäivään ovat Warthausen, Ochsenhausen, Ummendorf, Hochdorf, Ingoldingen, Mittelbiberach, Bad Schussenried, Oggelshausen, Tiefenbach ja Attenweiler.


title: Biberach an der Riß

text: Kaupungissa on noin 30 000 asukasta.


title: Biberach an der Riß

text: Varhaisin kirjallinen maininta Biberachista on vuodelta 1083 ja 1281 siitä tuli vapaa keisarinkaupunki ("Freie Reichsstadt"). Päinvastoin kuin muut keisarinkaupungit, Biberach ei kyennyt laajentamaan aluettaan järin suureksi. Puuvillasta tuli keskeinen osa kaupungin taloutta 1300-luvulla. Siitä jalostettuja tuotteita vietiin kaikkialle Eurooppaan. Kolmikymmenvuotisen sodan aikana Ruotsin joukot valloittivat kaupungin kahteen otteeseen. Kaupungin väkiluku oli tuolloin noin 2 500. Westfalenin rauhassa 1648 Biberachissa, kuten Ravensburgissa, Augsburgissa ja Dinkelsbühlissä, jaettiin virat tasan katolisten ja protestanttien kesken. Tästä tasajaosta tuli loppu vasta 1802, kun Biberach liitettiin lyhyeksi aikaa Badeniin. Vuonna 1806 se vaihdettiin Villingenin kaupunkiin, joka puolestaan oli kuulunut Württembergiin.


title: Biberach an der Riß

text: Toisen maailmansodan aikana Biberachissa oli sotavankileiri, jossa menehtyi 146 Neuvostoliiton sotilasta syyskuuhun 1942 mennessä. Sen jälkeen sinne internoitiin siviilejä muun muassa brittiläisiltä Guernseyn ja Jerseyn kanaalisaarilta, sekä sodan lopussa vielä joitakin satoja juutalaisia. Nykyisin Guernsey on yksi Biberachin ystävyyskaupungeista. Viimeisenä sotavuonna, ennen kuin Ranskan joukot valtasivat kaupungin, Biberachin kantakaupunki vahingoittui ilmapommituksissa. Sodan jälkeen kaupunki laajeni kuntaliitoksissa. Väkiluku kasvoi vuoden 1950 noin 15 000 asukkaasta lähes 30 000 asukkaaseen vuonna 1975. Tämän jälkeen väestömäärä supistui hieman, mutta kääntyi jälleen nousuun 1990-luvulla.


title: Biberach an der Riß

text: Biberachissa on muun muassa hammaslääketieteellisiä tuotteita kehittävän ja valmistavan Kavo Dentalin (Kaltenbach & Voigt) pääkonttori. Lääkeyhtiö Boehringer Ingelheimilla (liikevaihto 10 574 miljoonaa euroa vuonna 2006) on toimipaikka Biberachissa. Kaupungissa toimii myös sveitsiläinen Liebherr, jonka nimi on tullut tutuksi isoista työkoneistaan. Biberachin oppilaitoksiin lukeutuu muun muassa valtiollinen rakennusalan korkeakoulu "Hochschule für Bauwesen und Wirtschaft Biberach" ("Hochschule Biberach").


title: Biberach an der Riß

text: Biberach sijaitsee valtateiden B 30 (Ulm–Friedrichshafen), B 312 (Stuttgart–Berkheim) ja B 465 risteyksessä. Moottoritie A 7 kulkee kaupungin läheltä (Hittistettenin risteys). Rautatielinja Ulm–Friedrichshafen kulkee kaupungin halki kaksirataisena, mutta sähköistämättömänä. Juna IC 118 (Innsbruck–Dortmund) on pysähtynyt "Biberach (Riß)" -rautatieasemalla vuodesta 2003 alkaen. Biberachissa on pienkoneille tarkoitettu lentokenttä ("Verkehrslandeplatz") "Flugplatz Biberach a.d. Riss", joka sijaitsee vain 1,8 km luoteeseen kaupungin keskustasta.


title: Biberach an der Riß

text: Kaupungin nähtävyyksiin kuuluu muun muassa vuosina 1337–1366 rakennettu goottilaistyylinen kirkko "St. Martin". "Hospital zum heiligen Geist" -sairaala on vanhankaupungin suurin rakennuskokonaisuus. Nykyisin siinä toimii museo "Braith-Mali-Museum". "Ulmer Tor" vuodelta 1365 on kaupungin viimeinen keskiajalta säilynyt torialue.


title: Biberach an der Riß

text: "Biberacher Schützenfest" on perinteinen vuosittainen tapahtuma eritoten lapsille. Tapahtuma alkaa heinäkuun ensimmäisellä viikolla ja kestää yhdeksän vuorokautta. Nimen "Schützenfest" pohjana on verbi "schützen", suojella. Festivaali on eräänlainen rauhanjuhla, johon liittyy toive, että kaupunki säästyisi sodilta tulevaisuudessa. Vuosittainen "Christkindlesmarkt" -joulutapahtuma kestää kuusitoista vuorokautta.


title: Biberach an der Riß

text: Yli kuudentuhannen jäsenen "Turngemeinde Biberach 1847 e. V." on alueensa suurimpia urheiluseuroja. Urheilulajeja on 27, esimerkiksi yleisurheilu, shakki, tennis, taekwondo sekä amerikkalainen jalkapallo. Joka vuosi pääsiäisen aikaan Biberachissa järjestetään kansainvälinen IBOT -käsipalloturnaus nuorille.


title: Biberach an der Riß

text: Biberachin kuuluisuuksia ovat muun muassa säveltäjä Justin Heinrich Knecht, näyttelijä Friedich Kaiser, arkkitehdit Konrad Dollinger ja Hugo Häring sekä piirtäjä Romane Holderried Kaesdorf.


title: Eurobowl

text: Eurobowl on amerikkalaisen jalkapallon Euroopan seurajoukkuiden mestaruusottelu. Sitä on pelattu vuodesta 1986 lähtien, ja nykyisin se on BIG6 European Football Leaguen loppuottelu.


title: Eurobowl

text: Eurobowl oli vuoteen 2013 saakka European Football Leaguen mestaruusottelu. Euroopan liigan uudelleenjärjestelyiden johdosta siitä tuli uuden BIG6-sarjan mestaruusottelu. Suomalaisjoukkueet ovat voittaneet Eurobowlin kahdesti, 1986 ja 1988. Eniten mestaruuksia on saksalainen New Yorker Lions, joka on voittanut Eurobowlin kuudesti.


title: Markku Kivikoski

text: Markku Kivikoski (s. 1952) on Tampereen teknillisen yliopiston elektroniikan professori. TTY:n rehtorina hän toimi 2008-2016. Jäätyään pois TTY:n rehtorin tehtävästä maaliskuun 2016 lopussa Kivikoski toimi TTY-säätiön hallituksen ja uuden rehtorin Mika Hannulan neuvonantajana 31. heinäkuuta 2016 asti. Tämän jälkeen hän on ollut CERNissä.


title: Markku Kivikoski

text: Tutkijanuransa Kivikoski on tehnyt Tampereen teknillisellä yliopistolla, josta hän on valmistunut sekä diplomi-insinööriksi että tekniikan tohtoriksi. Tutkimuksessaan Kivikoski on keskittynyt kuluvalla vuosikymmenellä pääasiassa mikroaaltoalueen antennitekniikkaan. Tutkimuksen vilkkaudesta antaa viitettä se, että Kivikoski on vuoden 2000 jälkeen osallistunut 22 vertaisarvioidun kansainvälisen julkaisun kirjoittamiseen. Ennen nimitystään elektroniikan professoriksi vuonna 1994 hän toimi kuitenkin Valtion teknillisen tutkimuskeskuksen koneautomaation laboratorion johtajana. Elektroniikan laitoksen johtaja Kivikoski on ollut vuodesta 1996, aiemman sähkötekniikan osaston johtaja vuosina 1998–2002. Vuosina 2002-2008 hän toimi, professorintoimensa ohella, yliopistonsa vararehtorina. Rehtorina Kivikoski seuraa Jarl-Thure Erikssonia, toista sähkötekniikan professoria, joka jäi eläkkeelle heinäkuun 2008 lopussa.


title: Markku Kivikoski

text: Kivikosken merkittävin luottamustoimi lienee Tekniikan akateemisten valtuuston puheenjohtajuus, jota hän on hoiti valtuustokauden 2005-2008 ajan. Kivikoski on myös Teknisten tieteiden akatemian jäsen. Tämän lisäksi hän on mukana useiden Tampereen seudulla toimivien yhteisöjen ja yritysten hallituksissa. Aiemmin Kivikoski on toiminut jäsenenä Suomen akatemian luonnontieteiden ja tekniikan tutkimuksen toimikunnassa vuosina 2001–2003.


title: Giampaolo Mazza

text: Giampaolo Mazza (s. 26. helmikuuta 1956 Genova, Italia) on italialainen jalkapallovalmentaja. Hän toimi San Marinon jalkapallomaajoukkueen päävalmentajana vuosina 1998–2013.


title: Giampaolo Mazza

text: Mazza pelasi 1960-luvulla Serie C:ssä San Marino Calciossa. Valmennustyönsä ohella hän toimii liikunnan opettajana.


title: Saints of Los Angeles

text: Saints of Los Angeles (tai "S.O.L.A.") on Mötley Crüen 17. kesäkuuta 2008 julkaistu albumi. Albumin työnimi oli The Dirt -yhtyeen samannimisen omaelämäkertakirjan mukaan. Levy on ensimmäinen yhtyeen alkuperäisellä kokoonpanolla sitten Generation Swine -albumin vuodelta 1997.


title: Saints of Los Angeles

text: Albumin ensimmäinen single, "Saints of Los Angeles", julkaistiin 15. huhtikuuta 2008. Albumi ylsi Suomen virallisen listan sijalle 6.


title: Happy Horse Comics

text: Happy horse comics ry on helmikuussa 2005 perustettu ja 12. elokuuta 2005 rekisteröity yhdistys, joka harjoittaa voittoa tavoittelematonta kulttuuritoimintaa mm. tuottamalla ja julkaisemalla, sekä muuten tukemalla suomalaista sarjakuvaa. Yhdistys harjoittaa myös toimintaa Suomen nykytaiteen kentässä ja tukee Suomen johtavia underground-taiteilijoita.


title: Happy Horse Comics

text: Jäseniä yhdistyksellä on kymmenen: Hannu Esko, Jukka Tilus, Pekko J. Rinkinen, Lari Rantakoski, Matti Veekamo, Jyrki Nissinen, Petri Viippola, Mika Korento, Jaakko Kärnä ja Mauri Sakko.


title: Happy Horse Comics

text: Yhdistyksen puheenjohtajana vuoteen 2008 asti toimi Hannu Esko. Sittemmin puheenjohtajana on ollut Pekko J. Rinkinen.


title: Happy Horse Comics

text: Sarjakuvapiireissä huomiota ovat herättäneet erityisesti yhdistyksen nihilistiset antologiajulkaisut "Jeesus/Lutka" (2004), "Miesjuna tuut-tuut" (2005) sekä säännöllisesti ilmestyvä "Kundi-pimu" (2007–), jonka ensimmäisen numeron ensimmäinen painos myytiin vuorokaudessa loppuun.


title: Happy Horse Comics

text: Vuoden 2004 Helsingin sarjakuvafestivaalien järjestäjät kielsivät "Jeesus/Lutkan" myymisen ”yleisen edun nimissä”.


title: Happy Horse Comics

text: Yhdistyksen merkittävimmät julkaisut ilmestymisjärjestyksessään


title: Alexandre Jardin

text: Alexandre Jardin (s. 1965 Neuilly-sur-Seine) on ranskalainen kirjailija. Häneltä on suomennettu romaanit "Fanfan: Lemmenunelma" (suom. 1994) ja "Vasenkätisten saari" (1995, suom. 1996)


title: Alexandre Jardin

text: Jardinin teos "Des gens très bien" (2011) herätti kohua, koska hän kertoo siinä isoisänsä toiminnasta saksalaisten yhteistoimintamiehenä toisen maailmansodan aikana. Aihe on edelleen tabu Ranskassa.


title: Ivan Jefremov

text:
Ivan Antonovitš Jefremov (, 1907–1972) oli neuvostoliittolainen tieteiskirjailija, paleontologi ja biologian tohtori. Häneltä on suomennettu teokset "Käärmeen sydän" (1958, 1961) ja "Andromedan tähtisumu" (1961). Jälkimmäinen tieteisromaani herätti ilmestyessään suurta huomiota. Siitä väiteltiin Neuvostoliitoissa voimakkaasti puolesta ja vastaan". Teos oli neuvostotieteiskirjallisuudessa uuden ajan avaus tyylillisestä jäykkyydestään ja kaavamaisista henkilöhahmoista huolimatta. Lisäksi teos aktivoi monia nuoria tiedeuralle. Suomentamaton "" "Härän hetki" sensuroitiin Neuvostoliitossa pian julkaisun jälkeen vetämällä se pois kirjastoista ja kirjakaupoista.
Tämä johtui siitä että kommunistisen puolueen edustajat näkivät siinä kritiikkiä reaalisosialismia kohtaan.
Härän hetkeä ei myöskään mainittu Jefremovista tehdyissä kuoleman jälkeisissä neuvostoliittolaisissa arvioinneissa.


title: Willie Angervo

text: Willie (Wilhelm, Vilho) Angervo, vuoteen 1891 "Kukkonen" (13. tammikuuta 1875 Rautalampi – 23. marraskuuta 1938 Mikkeli) oli suomalainen lääkäri, kirjailija ja teosofi.


title: Willie Angervo

text: Angervon vanhemmat olivat tilanomistaja Juhani Kukkonen ja Wilhelmiina Liimatainen. Hänen puolisonsa oli vuodesta 1903 laulajatar Anna Maria von Kothen (k. 1945).


title: Willie Angervo

text: Angervo pääsi ylioppilaaksi Jyväskylän lyseosta 1893 ja hän valmistui Helsingin yliopistosta lääketieteen kandidaatiksi 1898 sekä lääketieteen lisensiaatiksi 1902. Angervo toimi sotilaslääkärinä ja oli viimeksi sotaväen ylilääkärin apulaisena 1921–1930. Hän oli sotilasarvoltaan lääkintäeversti.


title: Willie Angervo

text: Angervo toimi Suomen Teosofisen seuran ylisihteerinä 1917-1918 sekä Idän Tähden Järjestön paikallisena edustajana.


title: Willie Angervo

text: Willie Angervon poika oli säätieteilijä ja säveltäjä Juho Angervo.


title: Radiohead (boksi)

text: Radiohead Box Set on kokoelma Radioheadin kuudesta studioalbumista ja yhdestä live-EP:stä, joka julkaistiin boksina 10. joulukuuta 2007. Boksia myytiin seitsemän CD:n versiona, digitaalisena latauksena ja 4GB USB-muistitikkuna. Boksi nousi Kanadan albumilistalla sijalle 95.


title: Radiohead (boksi)

text: Boksi sisältää kaikki seitsemän Radioheadin albumia, jotka yhtye levytti entiselle levy-yhtiölleen EMI:lle vuosien 1993 ja 2003 välillä:


title: Akohekohe

text: Akohekohe ("Palmeria dolei") eli aiemmalta nimeltään töyhtöpeippo on äärimmäisen uhanalainen Mauin saarella Havaijilla elävä varpuslintu, joka on kuollut sukupuuttoon Molokain saarelta .


title: Akohekohe

text: Akohekohe on kooltaan noin 18 cm. Yleisväritykseltään laji on tumma. Lajin vatsa ja rinta ovat mustat valkoisin pistein. Valkoista linnun hyöhenpuvussa on lisäksi siivissä sekä nokan tyven töyhdössä. Lajilla on punaiset laikut niskassa ja siipein yläpuolella. Akohekohen perä on sininen ja pyrstö musta. Akohekohen laulu on vaihtelevia sarjoja "ah-gurk-gurk-gurk"- ja "ah-koh-heh-koh-heh"-ääniä..


title: Akohekohe

text: Akohekohen elinympäristöä ovat metsät 1 100–2 300 metrin korkeudessa. Laji käyttää ravintonaan pääasiassa "Metrosideros polymorpha" -kasvin mettä. Akohekohekannan kooksi arvioidaan noin 3 750 yksilöä . Suurin lajiin kohdistuva uhka on metsien hakkuut. Lisäksi saarelle levinneet malariaa kantavat hyttyset sekä lintuja saalistavat rotat, kissat, tornipöllöt sekä "Herpestes auropunctatus" -mungo vähentävät kantaa .


title: Dalvík

text: Dalvík on kylä Eyjafjörður-vuonossa Islannissa. Se muodostaa kunnan Dalvíkurbyggð, joka perustettiin vuonna 1998 Svarfaðardalurin ja Árskógurin yhdistyessä Dalvíkiin.


title: Dalvík

text: Dalvíkin on kunnan keskustaajama ja sen asukasluku on 1 420. Paikallinen elinkeino perustuu kalastuksen ja kalanjalostuksen lisäksi erilaisiin teollisuus- ja ruokayrityksiin, palveluihin sekä kasvavaan huipputekniikan teollisuuteen. Dalvíkin satama on alueellinen kauppasatama maahantuonnille ja kalastukselle. Sieltä on myös lauttayhteys Islannin pohjoisimmalle asutetulle alueelle Grímseyn saarelle.


title: Live at the Astoria

text: Live at the Astoria on Radioheadin videotallenne, joka julkaistiin vuonna 1995 VHS:nä ja vuonna 2005 DVD:nä. Se taltioitiin yhtyeen konsertissa Lontoon Astoria-musiikkiklubilla 27. toukokuuta 1994. Se tuli tunnetuksi lähinnä siksi, että esitetyt kappaleet julkaistiin "The Bends" -albumilla vasta kymmenen kuukautta tallenteen jälkeen. "Live at the Astoria" on Radioheadin ainoa konserttivideotallenne.


title: Live at the Astoria

text:
"The Bendsin" versio ”My Iron Lung” -kappaleesta on miltei sama kuin "Live at the Astorialla", vain Thom Yorken lauluosiot laulettiin uudelleen. Yhtyeen mielestä energistä live-esiintymistä ei voitaisi toistaa studiossa.Kaikki kappaleet tehnyt Radiohead ja julkaissut Warner Chappell Music Ltd.
Kansitaide: Stanley Donwood & The White Chocolate Farm.


title: Junko Takeuchi

text: Junko Takeuchi ("竹内 順子") (s. 5. huhtikuuta 1972 Saitaman prefektuuri) on japanilainen seiyū, joka tunnetaan parhaiten Naruton päähahmon Naruto Uzumakin ääniroolista. Hänellä on tapana näytellä nuoria poikia, jotka ovat usein omituisia ja hullunkurisia hahmoja.


title: Zdeněk Vítek

text: Zdeněk Vítek (s. 25. heinäkuuta 1977 Vrchlabi) on tšekkiläinen ampumahiihtäjä, joka on kilpaillut maailmancup-tasolla kaudesta 1997–1998 lähtien.


title: Zdeněk Vítek

text: Vítek vei Salt Lake Cityn olympialaisissa 2002 viestin ankkuriosuutta ja Anterselvan MM-kisoissa 2007 toista osuutta – molemmilla kerroilla joukkue sijoittui viidenneksi. Hän sijoittui seitsemänneksi Östersundin MM-kisojen 2008 normaalimatkalla ja niin ikään seitsemänneksi MM-kisojen 2003 yhteislähdössä.


title: Zdeněk Vítek

text: Vítek saavutti sprintin pronssia MM-kilpailuissa 2003. Yhden sakon pystypaikalta ampunut Vítek hävisi kilpailun voittaneelle – ampumapaikat nollilla selvittäneelle Ole Einar Bjørndalenille 52,9 sekuntia. Hän hävisi vain 2 sekuntia hopealle sijoittuneelle, niin ikään yhden sakon pystypaikalta ampuneelle Ricco Großille.


title: Zdeněk Vítek

text: Maailmancupissa Vítek saavutti ensimmäisen palkintokorokesijansa oltuaan kaudella 1999–2000 Oberhofin takaa-ajokilpailussa kolmas. Ensimmäisen ja toistaiseksi ainoan voittonsa hän saavutti Hochfilzenin normaalimatkalta kaudelta 2000–2001. Palkintokorokepaikkoja Vítekillä on yhteensä viisi kappaletta (kauden 2007–2008 jälkeen).


title: Kenichi Ogata

text: Kenichi Ogata () (s. 29. maaliskuuta 1942 Tagawa, Fukuokan prefektuuri) on japanilainen seiyū, joka on tehnyt urallaan jo yli 300 ääniroolia animeen. Hänet tunnetaan muun muassa animesarjoista Ranma ½, Salapoliisi Conan ja Inuyasha. Takeuchi työskenteli aikaisemmin Aoni Productionilla ja nykyisin hän työskentelee Production Baobabilla.


title: Iulian Raicea

text: Iulian Raicea (s. 4. maaliskuuta 1973) on romanialainen pistooliampuja.


title: Iulian Raicea

text: Iulian Raicea on saavuttanut olympiapronssia 25 m olympiapistoolista Sydneyssä 2000 tuloksella 684,6 (587 + 97,6) ja MM-pronssia samassa lajissa Barcelonassa 1998 tuloksella 691,4 (590 + 101,4).


title: Iulian Raicea

text: Pekingin olympialaisissa 2008 Raicea oli yhdeksäs 25 m olympiapistoolissa tuloksella 576, joka jäi kolmen pisteen päähän finaalipaikasta, ja 44. 10 m ilmapistoolissa tuloksella 567, joka jäi neljäntoista pisteen päähän finaalista.


title: Xu Haifeng

text: Xu Haifeng (s. 10. elokuuta 1957) on kiinalainen pistooliampuja ja olympiavoittaja.


title: Xu Haifeng

text: Xu Haifeng on saavuttanut olympialaisissa kultaa 50 m pistoolissa Los Angelesissa 1984 ja olympiapronssia 10 m ilmapistoolissa Soulissa 1988. Lisäksi hän on voittanut joukkuepronssia MM-kilpailuista Milanosta 1994 50 m pistoolissa.


title: Mats Gustafsson (jalkapalloilija)

text: Mats Gustafsson (s. 22. joulukuuta 1975 Sund) on entinen suomalainen jalkapalloilija. Sunds IF:n kasvatti debytoi Veikkausliigassa kaudella 1997 Interin paidassa pelaten 24 ottelussa. Monen Inter-kauden jälkeen Gustafsson palasi kotiseuduilleen Ahvenanmaalle IFK Mariehamnin paitaan kaudeksi 2006 IFK:n noustua liigaan. Kauden 2007 jälkeen Gustafsson päätti aktiiviuransa pitkällisen harkinnan jälkeen, vaikka hänellä olisikin ollut vielä vuosi sopimusta jäljellä seurassa. Yhteensä liigaotteluita Gustafssonille kertyi 219 kappaletta, joissa hän teki yhteensä 29 maalia.


title: Viktoria Brams

text: Viktoria Brams (s. 17. syyskuuta 1944) on saksalainen näyttelijä. Hän aloitti uransa Heidelbergin kaupunginteatterissa, mutta on sittemmin saavuttanut mainetta ennen kaikkea televisioesiintyjänä.


title: Viktoria Brams

text: Brams esitti Inge Buschin roolia "Marienhof"-sarjassa sen alusta loppuun saakka vuosina 1992–2011.


title: Corneliu Ion

text: Corneliu Ion (s. 27. kesäkuuta 1951) on romanialainen pistooliampuja ja olympiavoittaja.


title: Corneliu Ion

text: Corneliu Ion on saavuttanut olympialaisissa 25 m olympiapistoolissa olympiakultaa Moskovassa 1980 ja olympiahopeaa Los Angelesissa 1984. MM-kilpailuissa Ion on saavuttanut henkilökohtaista hopeaa 10 m ilmapistoolissa Bern/Thunessa 1974, joukkuehopeaa 25 m olympiapistoolissa Caracasessa 1982 ja joukkuepronssia 25 m olympiapistoolissa Bern/Thunessa 1974.


title: Panagiótis Paraskevópoulos

text: Panagiótis Paraskevópoulos (, 1875 – 8. heinäkuuta 1956) oli kreikkalainen yleisurheilija. Hän voitti hopeaa Ateenan kesäolympialaisten kiekonheitossa vuonna 1896 tuloksella 28,955. Hän kilpaili myös vuoden 1900 olympialaisissa Pariisissa. Siellä hän osallistui kiekonheiton lisäksi myös kuulantyöntöön. Hän jäi kuitenkin mitaleitta Pariisin kisoissa, sillä hän oli kiekonheitossa neljäs ja kuulantyönnössä viides.


title: Crowd surfing

text: Crowd surfing () tarkoittaa ”surffaamista” makuullaan väkijoukon, esimerkiksi konsertin tai festivaalitapahtuman yleisön, kohotettujen käsien varassa. Vuonna 2000 Roskilden musiikkifestivaaleilla kuoli yhdeksän ihmistä, joiden kuolemassa crowd surfingia pidettiin ainakin osatekijänä. Sen johdosta crowd surfing kiellettiin monissa tapahtumissa. Toisaalta keinoa voidaan käyttää myös hyväksi, jos tiiviin yleisön joukosta on esimerkiksi saatava joku nopeasti ensiapuun.


title: Crowd surfing

text: Yksi crowd surfingin muoto on stage diving (”lavalta sukeltaminen”). Siinä esiintyjä hyppää lavalta yleisön kannateltavaksi, minkä jälkeen yleisö käsiensä varassa liikuttelee esiintyjää väkijoukossa. Pienemmissä konserteissa on harvinaista, että esiintyjä hyppää yleisön varaan. On aina olemassa vaara, että väki väistää pois alta tai ei jaksa kannatella hyppääjää. Esimerkkinä on Peter Gabriel, joka mursi nilkkansa yritettyään sukeltaa.


title: Takeo Kamachi

text: Takeo Kamachi (, s. 20. maaliskuuta 1936) on japanilainen pistooliampuja ja olympiavoittaja.


title: Takeo Kamachi

text: Takeo Kamachin uran kirkkain saavutus oli olympiakulta Los Angelesissä 1984 25 m olympiapistoolilla tuloksella 595. Hän voitti hallitsevan olympiavoittajan Corneliu Ionin kahdella pisteellä. Kamachi oli Japanin ensimmäinen ja toistaiseksi ainoa ammunnan olympiavoittaja.


title: WrestleMania XXIV

text: WrestleMania XXIV (josta käytetään myös nimitystä WrestleMania 24) on vuonna 2008 World Wrestling Entertainmentissa käyty painitapahtuma.


title: WrestleMania XXIV

text: WrestleMania24:ssa oteltiin kolme mestaruusottelua, joista kahdessa mestaruus vaihtui, Money in the Bank ja myös Ric Flairin uran jatkumisen ratkaiseva ottelu, sekä kaksi tavallista ottelua.


title: WrestleMania XXIV

text: WrestleManiasta seuraava tapahtuma on Backlash, jossa on yleensä WrestleMania-matsien uusintoja, jos mestaruutensa hävinnyt painija haastaa voittajansa uusintaotteluun. Tämän vuoden WrestleManiassa mestaruusvyön itselleensä voittaneet Kane (ECW Champion) ja Undertaker (World Heavyweight Champion) voittivat Chavon (Kanea vastaan) ja Edgen (Undertakeria vastaan) Backlashissä. Myös Randy Ortonin, John Cenan ja Triple H:n WWE:n mestaruusottelu nähtiin uusintana Backlashissä, mutta nyt siinä oli mukana myös JBL. Ottelun voitti Triple H, joka nousi sitä myötä uudeksi WWE:n mestariksi.


title: Peder Lykkeberg

text: Peder Rudolf Lykkeberg (11. helmikuuta 1878 Skanderborg – 23. joulukuuta 1944 Kööpenhamina) oli tanskalainen uimari. Hän voitti pronssia sukellusuinnista Pariisin olympialaisista vuonna 1900. Lykkeberg on lajin toistaiseksi ainoa olympiapronssimitalisti, sillä kilpailu järjestettiin vain Pariisissa 1900.


title: Éric Dazé

text: Éric Dazé (synt. 2. heinäkuuta 1975 Montreal, Québec) on kanadalainen entinen ammattilaisjääkiekkoilija. Daze ehti pelata varsin lyhyen ammattilaisuran NHL-seura Chicago Blackhawksissa ennen kuin hän joutui lopettamaan uransa selkävamman takia.


title: Éric Dazé

text: Dazé aloitti jääkiekkoilun Québecin juniorisarjoissa QAHA:ssa ja QAAA:ssa Laval-Laurentidesin joukkueessa. Hän siirtyi kaudeksi 1992–93 QMJHL:ään Hull Olympiquesiin, josta siirtyi kesken kauden Beauport Harfangsin joukkueeseen. Toinen kausi QMJHL:ssä oli Dazén läpimurtokausi 107 pisteellä 66 ottelussa, ja Chicago Blackhawks varasi hänet numerolla 90. Dazé pelasi vielä yhden kauden Beauportissa, minkä aikana hän kävi pelaamassa neljä ottelua NHL:ssäkin. Samalla kaudella hän voitti CHL:n vuoden urheilijan palkinnon.


title: Éric Dazé

text: Kaudeksi 1995–96 Dazé siirtyi Chicagoon ja ensimmäisellä täydellä kaudellaan hän teki 30 maalia ja hänet valittiin NHL:n tulokkaiden tähdistökentälliseen. Monia seuraavia kausia varjostivat useat loukkaantumiset, mutta niinä kausina jolloin hän ei loukkaantunut, teki hän hyviä tuloksia. Dazén uran paras kausi oli 2001–02, jolloin hän teki 38 maalia ja 32 syöttöä.


title: Éric Dazé

text: Loukkaantumiset alkoivat taas kaudella 2002–03, jolloin hän joutui jättämään 28 ottelua väliin. Seuraavalla kaudella hän pystyi enää pelaamaan vain 19 ottelua koko kautena. Dazé kokeili pelata vielä kaudella 2005–06, mutta kipeän selän vuoksi hän joutui jättämään pelaamisen vain yhden ottelun jälkeen.


title: Downtown Boys

text: Downtown Boys on tanskalaisen dance-musiikkiyhtyeen Infernalin ensimmäinen single levyltä Electric Cabaret.


title: Downtown Boys

text:
Kappale esitettiin ensi kerran 12. huhtikuuta 2008 tanskalaisessa palkintogaalassa Boogie Prisen. Single julkaistiin iTunesissa ja radiosoitto aloitettiin 14. huhtikuuta 2008.
Single vuoti internetiin 11. huhtikuuta, sisältäen molemmat versiot kappaleesta "(original & extended)" muutama tunti ennen ensiesitystä.


title: Downtown Boys

text: Kappaleen musiikkivideo kuvattiin New Yorkissa aikavälillä 9. huhtikuuta - 11. huhtikuuta vuonna 2008. Videon ohjasi Loic Maes, joka on myös ohjannut Infernalin aikaisemmat videot Ten Miles ja I Won't Be Crying.


title: Tomasz Sajdak

text: Tomasz Sajdak (s. 11. marraskuuta 1984, Szczecinek) on puolalaissaksalainen jalkapalloilija. Pelipaikaltaan hän on hyökkääjä.


title: Tomasz Sajdak

text: Huhtikuussa 2008 hän teki kauden 2008 kestävän sopimuksen Helsingin Jalkapalloklubin kanssa. Debyytissään IFK Mariehamnia vastaan hän onnistui heti maalinteossa. Ensimmäisen hattutemppunsa hän teki viidennessä pelissään Tampere Unitedia vastaan. Maalit syntyivät 11 minuutin sisällä.


title: Tomasz Sajdak

text: Sajdak pelaa kaudella 2009 Kyproksen liigan Alki Larnaca FC:ssä.


title: Nietjärven taistelu

text: Nietjärven taistelu oli jatkosodassa heinäkuussa 1944 Aunuksen ryhmän ja erityisesti vahvennetun 5. divisioonan alueella Laatokan Karjalassa käyty suomalaisten torjuntavoittoon päättynyt taistelu, joka esti neuvostojoukkojen tunkeutumisen syvälle Suomeen. Torjuntavoiton saavuttanutta yhtymää komensi 5. divisioonan komentaja kenraalimajuri Kustaa Tapola, joka palkittiin tästä saavutuksestaan Mannerheim-ristillä.


title: Nietjärven taistelu

text: PSS-aseman murruttua alkoi suomalaisten pitkä ja raskas perääntyminen kohti U-asemaa. Suomalaiset viivyttivät eteniviä neuvostojoukkoja kaksi päivää Tulemanjoen viivytysasemassa, mistä joukot perääntyivät U-asemaan.


title: Nietjärven taistelu

text:
U-asema oli keskeneräinen kenttälinnoitettu puolustusasema, jossa oli muutama vahva tuliasema, noin 25 katettua korsua, 12 betonirakenteista bunkkeria, juoksuhautoja ja koko aseman pituinen ja yhtenäinen piikkilankaeste. Kaikkiin panssariuriin oli tehty vahvahkot panssariesteet ja miinoitukset. Nietjärven kohdalla puolustusasema koostui kolmesta erillisestä linjasta, joista viimeinen, kapealla hiekkaharjulla sijaitseva oli selvästi vahvin.
Aseman miehittivät 8., 5. ja 7. divisioonan joukot ja reservinä oli 15. prikaati. U-aseman miehitys saatiin pääosin suoritettua 10. heinäkuuta mennessä. Vetäytyvien joukkojen mukana saapui 120 tykkiä ja 40 kranaatinheitintä 6.-9. heinäkuuta. Nietjärven alueen miehitti 5. divisioonan jalkaväkirykmentti 44 komentajanaan everstiluutnantti Ilmari Rytkönen sekä Jalkaväkirykmentti 2 komentajanaan eversti Heikki Saure.


title: Nietjärven taistelu

text: Neuvostojoukot saapuivat Nietjärven asemien eteen varhain aamulla 10. heinäkuuta ja yrittivät murtaa sen suoraan liikkeestä. Hyökkäys torjuttiin kenttätykistön tulella, jolloin viisi tankkia tuhoutui. Ensimmäinen hyökkäys Nietjärvellä oli torjuttu, mikä nostatti puolustajien taistelutahtoa.


title: Nietjärven taistelu

text: Seuraavana päivänä neuvostojoukot aloittivat hyökkäyksen tykistön ja lentokoneiden tukemana Nietjärven molemmin puolin. Hyökkääjän onnistui tunkeutua ensimmäiseen asemaan, josta se lyötiin vastahyökkäyksellä osittain takaisin. Kolmen tunnin ajan neuvostoliittolaisten hyökkäykset ja suomalaisten vastahyökkäykset seurasivat toisiaan, kunnes suomalaisten oli peräännyttävä keskimmäiselle niin kutsutulle Maksimoff-linjalle. Suomalaiset yrittivät kahden tunnin kuluttua tuloksetonta tykistön tukemaa laajaa vastaiskua.


title: Nietjärven taistelu

text: Neuvostojoukot täydensivät joukkojaan ja kalustoaan kahden päivän ajan Nietjärvellä valmistautuen ratkaisevaan läpimurtoon. Saman aikaisesti suomalaiset evakuoivat haavoittuneet ja siirsivät täydennysjoukot ja -materiaalin etulinjaan.


title: Nietjärven taistelu

text: Puna-armeija aloitti 15. heinäkuuta klo 08.03 tykistökeskityksen, johon osallistui lähes 200 tykkiä ja useita Katjuša-raketinheittimiä. Kello 09.00 alkoi 30 panssarivaunun ja tuhannen sotilaan eteneminen Nietjärven alueella. Suomalaisen tykistön keskitetty tuli sekä lentolaivue 44 Bristol Blenheim-pommikoneet kuitenkin pysäyttivät hyökkäyksen muualla paitsi Maksimoff-linjalla, jonka murruttua suomalaiset perääntyivät viimeiselle puolustuslinjalle. Vihollinen jatkoi hyökkäystään tunnin kuluttua linjan murtumisesta ja sai suomalaisten asemiin vaarallisen noin 300 metrin levyisen murron. Etenemisen päätyttyä venäläiset pitivät murtoa hallussaan vastaiskuista huolimatta.


title: Nietjärven taistelu

text: Koska suomalaisten suora rintamahyökkäys ei onnistuisi ilman suuria tappioita päätti kenraalimajuri Kustaa Tapola vyöryttää vihollisen hallussa olevan 300 metrin pituisen juoksuhaudan osuuden sen molemmista päistä, koillisesta ja lounaasta. Tykistön tehtävänä oli estää vihollisen lisäjoukkojen pääsy alueelle. Reservissä olleen 15. prikaatin I ja IV pataljoonista muodostettiin iskuosastot, jotka varustettiin konepistoolein, kasapanoksin ja liekinheittimin.


title: Nietjärven taistelu

text: Kello 09.30 ampui 120 tykkiä ja 40 kranaatinheitintä tuhannen kranaatin tulivalmistelun. Tämän jälkeen hyvin varustetut osastot etenivät juoksuhaudan molemmista päistä vyöryttäen juoksuhautaa. Neuvostojoukkojen tappiot olivat suuret ja suomalaisjoukot etenivät korvaten aina tarpeen mukaan kaatuneen joukkueen uudella. Aamulla 17. heinäkuuta vyörytyskiilojen päät kohtasivat ja pian koko murtuma-alue oli puhdistettu vihollisista.


title: Nietjärven taistelu

text: Neuvostoliiton 114. divisioona kärsi pahan tappion Nietjärvellä, jossa se menetti 2 200 kaatunutta ja kadonnutta, sekä 4 000 haavoittunutta. Lisäksi 80:sta divisioonalle alistetusta panssarivaunusta ja rynnäkkötykistä 37 tuhottiin. Tappioiden seurauksena neuvostojoukkojen hyökkäysinto hiipui ja joukot ryhmitettiin puolustukseen. Suomalaisten tappiot olivat pienemmät: 500 kaatunutta ja kadonnutta sekä 700 haavoittunutta.


title: Marcus Patrick

text: Marcus Patrick (oikealta nimeltään Patrick Marcus Osbourne, s. 5. kesäkuuta 1974 Bath, Britannia) on brittiläinen näyttelijä, joka on ollut Yhdysvalloissa useita vuosia.


title: Marcus Patrick

text: Patrickin isä oli englantilaista, irlantilaista ja ranskalaista sukua ja äiti jamaikalaista, kuubalaista ja cherokee-sukua. Hän on esiintynyt useissa yhdysvaltalaisissa ohjelmissa, kuten "My Wife & Kids", "", "Päivien viemää" ja "Passions". 29. kesäkuuta lähtien aina päivään 25. syyskuuta 2006 hän näytteli suositussa saippuaoopperassa "All My Children" esittäen Jamal Cudahyn roolia.


title: Marcus Patrick

text: 13. syyskuuta 2006 Patrick ilmoitti lähdöstään televisiosarjassa "All My Children". Hän on esiintynyt myös televisiosarjoissa "Just Jordan" ja "Dancing With The Stars".


title: Marcus Patrick

text: 11. toukokuuta 2007 ilmoitettiin, että hän yrittää päästä "Päivien viemää" -televisiosarjaan Jett Carverin rooliin. Hänen ensimmäinen esityksensä sarjassa tapahtui 1. kesäkuuta. Hänet erotettiin kuitenkin jo viiden ensimmäisen kuukauden jälkeen. NBC vetosi katsojalukuihin, mutta Parick itse epäili syyksi Playgirlin rohkeita kuvia, joissa hän oli esiintynyt.


title: Marcus Patrick

text: Näyttelemisen lisäksi hän kuului erääseen poikabändiin, Worlds Apartiin, mutta sai sittemmin soolouran.


title: Marcus Patrick

text: Hän on ollut jo vuosia vegaani.


title: Eino Karhu

text: Eino Karhu (27. marraskuuta 1923 Hietamäki, Inkeri – 15. huhtikuuta 2008 Petroskoi, Venäjä) oli karjalainen kirjallisuudentutkija, kriitikko ja kääntäjä.


title: Eino Karhu

text: Karhu syntyi inkerinsuomalaiseen talonpoikaisperheeseen vuonna 1923. Perhe pakkosiirrettiin Kuolan niemimaalle vuosiksi 1931−1940 ja keskikoulun Eino kävi Poventsassa. Hänet kutsuttiin armeijaan 1941, josta hän kotiutui 1945. Hän opiskeli Petroskoin yliopistossa 1946−1950 ja myöhemmin tutkijankoulutuslaitoksessa Suomen kirjallisuuden historian alalla. Hän väitteli kandidaatiksi 1956 ja tohtoriksi 1965. Vuosina 1956–2004 hän teki tutkimustyötä Karjalan tiedekeskuksen Kielen, kirjallisuuden ja historian tutkimuslaitoksessa ja vuosina 1960–1988 johti tutkimuslaitoksen kirjallisuusosastoa. Akateemikon arvo hänelle myönnettiin 1996.


title: Eino Karhu

text: Opiskeluaikoinaan hän käänsi muun muassa Aleksis Kiven Seitsemän veljestä ja Maiju Lassilan ja Helvi Hämäläisen tuotantoa.


title: Eino Karhu

text: Karhu oli Karjalan tasavallan kunniakansalainen. Työstään ja merkittävästä panoksestaan kansojen ystävyyden ja yhteistyön hyväksi hänelle on myönnetty Ystävyyden kunniamerkki. Hänen kirjalliseen tuotantoonsa kuuluu yli 300 teosta, joista kuusi on suomennettu. Omien tutkimustensa lisäksi hän käänsi suomalaisia teoksia venäjäksi.


title: Eino Karhu

text: Suomessa julkaistuja Eino Karhun teoksia:


title: Artemis Fowl: Aikaparadoksi

text: Artemis Fowl: Aikaparadoksi () on Eoin Colferin kirjoittaman "Artemis Fowl" -kirjasarjan kuudes osa, joka ilmestyi englanninkielisenä Isossa-Britanniassa 7. elokuuta 2008 ja se julkaistiin Yhdysvalloissa 15. heinäkuuta 2008. Colfer ilmoittaa videoblogissaan, ettei kirja ole sarjan viimeinen, mutta viimeinen kolmeen vuoteen.


title: Artemis Fowl: Aikaparadoksi

text: Kirja alkaa Artemiksen äidin, Angeline Fowlin, sairastumista tuntemattomaan tautiin, joka heikentää nopeasti hänen kuntoaan. Artemis on palannut aikamatkaltaan oltuaan kadoksissa kolme vuotta ja yrittää sopeutua rikoksettomaan elämään kahden pikkuveljensä ja vanhempiensa kanssa. Huolimatta Artemiksen yrityksistä auttaa äitiään taikuudella jonka oli aiemmin varastanut aikatunnelista, tauti jatkaa Angelinen kunnon rappeuttamista.


title: Artemis Fowl: Aikaparadoksi

text: Holly Short saa viestin Artemikselta, joka toivoo hänen ja Numero 1 apua. Artemis, Holly, Foaly ja Numero 1 saavat selville, että Angelinella on keijusairaus, joka leviää taikuuden mukana ja on siksi vastustuskykyinen sille. Ainoa parannuskeino on uhan-alaisen silkkiapinan aivoneste, eläinlajin jonka viimeisen elossa olevan yksilön Artemis myi Eksintionisteille kahdeksan vuotta sitten rahoittaakseen isänsä pelastusretken Venäjälle. Artemis päättelee ainoan tavan pelastaa äitinsä olevan matkustaa ajassa takaisin ja pelastaa apinalaji. Saadakseen luvan keijuilta matkustaa ajassa on Artemiksen saatava Holly Short uskomaan, että Angeline sai taudin Hollyn parantaessa hänet masennuksesta kahdeksan vuotta sitten. Numero 1 lähettää Hollyn ja Artemiksen takaisin ajassa.


title: Artemis Fowl: Aikaparadoksi

text: Artemis ja Holly saapuvat kahdeksan vuoden päähän, ja Butler kaappaa huumaa heidät. He heräävät nuoren Artemiksen auton takakontista Rathdown Parkin edestä.


title: Artemis Fowl: Aikaparadoksi

text: He pakenevat Mulch Diggumsin avustuksella, joskaan tällä ei ole mitään käsitystä siitä, keitä he ovat. He murtautuvat eläintarhaan, mutta Artemis joutuu gorillan hyökkäyksen kohteeksi ja haavoittuu. Holly pelastaa Artemiksen hengen ja -syyttäen iloisuuttaan ja taikuuttaan- suutelee Artemista suulle. Holly tekee Artemikselle selväksi, että katuu tekoaan, sekä että lajienvälinen raja olisi epämukavaa ylittää. Artemis ei pahoittele tapahtunutta ja esittää välinpitämätöntä. Sillä välin nuori Artemis yrittää houkutella apinaa luokseen, mutta se säikähtää ja kiipeää ylös suurta sähköpylvästä pitkin. Pylvään päällä vanhempi Artemis yrittää napata apinan, mutta hänen on pakko antaa nuoremman Artemiksen kaapata se, sillä tämä mieluummin tappaa sen kuin päästää pakoon.


title: Artemis Fowl: Aikaparadoksi

text: Nuori Artemis lentää Marokkoon myydäkseen apinan Tohtori Damon Kronskille, Eksintionistien johtajalle. Vanhemmalla Artemiksella ja Holly Shortilla ilmaantuu mahdollisuus pelastaa apina, mutta nuori Artemis joka häiritsee heidän pelastusyritystään kaappaa Hollyn. Sitten nuorempi Artemis päättää myydä Hollyn Tohtori Kronskille viidestä miljoonasta dollarista timantteina.


title: Artemis Fowl: Aikaparadoksi

text: Kronski suunnittelee Hollyn tappamista, joten vanhempi Artemis hakkeroi itsensä Kronskin tiedostoihin ja kutsuu itsensä Eksintionistien kokoukseen, jossa Holly on tarkoitus tappaa. Kronski pistää Hollyn kokeeseen, jolloin vanhempi Artemis suojelee Hollya salanimellä ja partaan naamioituneena. Artemis onnistuu vakuuttamaan yleisölle, että Holly on ainoastaan lapsi, joka on ollut kirurgisessa leikkauksessa. Eksintionistit alkavat kapinoida johtajaansa vastaan, mutta kaaoksen keskellä vanhempi Artemis tiputetaan kuiluun. Matkan varrella Holly huomaa, että Kronski on "mesmeroitu".


title: Artemis Fowl: Aikaparadoksi

text: Vanhempi Artemis herää löytäen itsensä kahlehdittuna häkkiin. Hän päättää paeta vankilastaan, mutta Opal Koboi keskeyttää hänet. Opal kertoo Artemikselle että hän on keräillyt eläimiä saadakseen niiden aivonesteitä kartuttaakseen omia taikuudellisia kykyjään.


title: Artemis Fowl: Aikaparadoksi

text:
Hän kertoo myös mesmeroineensa Kronskin jotta tämä toisi hänelle Julius Junior(apinan lempinimi) apinan, jotta Opal voisi kloonata sen ja käyttää
sen aivonestettä hallitakseen aikaa. Päästäkseen pakoon Artemis päästää irti eläimet jotka Opal oli vanginnut.


title: Artemis Fowl: Aikaparadoksi

text:
Artemis, Holly ja Mulch ajavat sukkulalla Fowl Manoriin, mutta Koboi seuraa heitä. Nuori Artemis, jälleen kerran, keskeyttää vanhemman vastineensa ja vanhempi Artemis pakotetaan paljastamaan henkilöllisyytensä.
Opal kaappaa Mulchin ja vie tämän muistot muutamalta viime päivältä. Artemis ja Holly palaavat nykyisyyteen mukanaan JJ-apina.
Artemis lähtee parantamaan äitiään, mutta paljastuu että sairauden on aiheuttanut menneisyydestä Artemista seurannut Opal Koboi.


title: Artemis Fowl: Aikaparadoksi

text: "Mesmeroitu" Butler kaappaa Hollyn ja Numero 1:n ja pitää heitä eläimenrasvassa neutraloidakseen heidän taikuutensa. Artemis pakenee Opalia (joka hallitsee hänen äitinsä kehoa) ja myös äitinsä lääkäriä, joka on myös osallisena. Kun he nappaavat Artemiksen, tämä paljastaa että hän on Artemis menneisyydestä ja että vanhempi Artemis on yhä vapaana. Vanhempi Artemis onnistuu antamaan Opalille rauhoittavia lääkkeitä, antaen tämän vapauttaa Hollyn ja Numero 1:n. Artemis pakenee JJ:n kanssa ja Opal lähtee jahtaamaan heitä. Artemis laskeutuu kiviasetelmalle joita kutsutaan "Nuns" nimellä. Artemis paljastaa Opalille että oli vain houkutin ja että JJ on jo turvassa Turvakaupungissa. Opal on jo tappamaisillaan Artemiksen, kun tämä hautaa hänet valtavan kivipatsaan alle räjäyttäen maan-alaisen ammuksen. Artemis palaa kotiin ja huomaa, että äiti muistaa kaiken hänelle tapahtuneen. Jonkin ajan kuluttua Artemis käsittää, että jos hän ei olisi lähtenyt aikamatkalle, hänen ei olisi tarvinnut. Mitkään hänen seikkailuistaan keijukansan kanssa eivät olisi tapahtuneet, ellei hän olisi matkustanut menneeseen.


title: Artemis Fowl: Aikaparadoksi

text: Juurinimitetty HALtijan komentaja Trouble Kelp kaivaa Koboin ylös raunioista, mutta huomaa Opalin kadonneen ja he pelkäävät että tämä yrittäisi auttaa vanhempaa itseään pakenemaan vankilasta.


title: Artemis Fowl: Aikaparadoksi

text: Nuori Artemis, iältään kymmenen vuotta, herää omassa ajassaan mieli tyhjennettynä mutta alkaa miettimään keijuja ja hänen seuraava suunnitelmansa kerrotaan kirjassa "Artemis Fowl", jossa Artemis on kahdentoista ja kaappaa komissario Shortin.


title: Gus G.

text: Kóstas Karamitroúdis () eli Gus G. on kreikkalainen kitaristi. Hän soittaa perustamassaan heavy metal -yhtye Firewindissä ja Ozzy Osbournen yhtyeessä. Aiemmin hän on ollut yhtyeissä Mystic Prophecy, Nightrage, Arch Enemy ja Dream Evil. Hänellä on signature-mallisto Jackson Guitars sekä ESP-kitaramerkeillä. Japanilainen BURRN!-lehti on valinnut Gusin maailman kolmanneksi parhaaksi kitaristiksi vuonna 2003. Gus julkaisi myös ensimmäisen soololevynsä vuonna 2014: "I'm The Fire". Gus käyttää Blackstarin vahvistimia.


title: Sippolan kirkko

text: Sippolan kirkko on Kouvolassa entisen Sippolan kunnan kirkonkylässä sijaitseva punatiilikirkko. Kirkko kuuluu Kouvolan seurakuntayhtymän Anjalankosken seurakunnan tiloihin ja toimii nykyään seurakunnan pääkirkkona.


title: Sippolan kirkko

text: Kirkon on suunnitellut turkulainen arkkitehti C. J. von Heideken ja se rakennettiin vuosina 1878–1879. Uusgoottilaista arkkitehtuuria edustava rakennus on muodoltaan pitkäkirkko. Kirkkoa on korjattu vuosina 1903 ja 1927. Sinne mahtuu noin tuhat henkeä.


title: Sippolan kirkko

text: Kristuksen kirkastusta esittävän alttaritaulun on maalannut turkulainen Aleksandra Såltin. Sippolaan taulu sijoitettiin 1887. Kirkontornin neljästä kellosta kaksi on peräisin jo Sippolan varhemmasta 1700-luvulla rakennetusta kirkosta. Suuremmat kaksi kelloa saatiin lahjoituksena vuonna 1911.


title: Scheldeprijs

text: Scheldeprijs on yksipäiväinen maantiepyöräilyn ammattilaiskilpailu, joka järjestetään Belgiassa, Antwerpenista Schoteniin. Kilpailu on järjestetty perinteisesti huhtikuun puolivälissä, Pariisi–Roubaix-klassikkoa seuraavana keskiviikkona. Vuonna 2010 ajankohta siirtyi viikkoa aikaisemmaksi. Kilpailu kuuluu UCI Europe Touriin ja on kategorialuokitukseltaan 1.HC, eli sen yläpuolella ovat vain UCI World Tour -tason kilpailut. Semiklassikkona pidetty Scheldeprijs ajetaan hieman yli 200 kilometrin mittaisella, varsin tasaisella reitillä ja sitä pidetäänkin kirimiehille sopivana kilpailuna.


title: Scheldeprijs

text: Kilpailu tunnetaan myös nimillä Grote Scheldeprijs, Scheldeprijs Vlaanderen ja Scheldeprijs Schoten.


title: Garbage (albumi)

text: Garbage on yhdysvaltalaisen rockyhtye Garbagen debyyttialbumi, joka julkaisiin Euroopassa 7. elokuuta 1995. Albumilta julkaistiin vuosien 1995–1996 aikana yhteensä viisi singleä: järjestyksessä kappaleet ”Vow”, ”Only Happy When It Rains”, ”Queer”, ”Stupid Girl” ja ”Milk”. Lisäksi kappale ”As Heaven Is Wide” oli mukana "Gran Turismo" -videopelin soundtrackillä.


title: Garbage (albumi)

text: ”Stupid Girl” -singlekappaleessa samplataan kattavasti rumpukomppia The Clashin kappaleesta ”Train in Vain” albumilta "London Calling". Tämän vuoksi kappaleen tekijätiedoissa mainitaan myös Joe Strummerin ja Mick Jonesin nimet.


title: Garbage (albumi)

text: Bonuskappale ”#1 Crush” oli alun perin jätetty pois albumilta ja julkaistu ”Vow”-singlen b-puolena. Nellee Hooperin kappaleesta tekemä uudelleenmiksaus pääsi kuitenkin mukaan Baz Luhrmannin vuoden 1996 elokuvaan "William Shakespearen Romeo ja Julia". Kappaleen suosio nousi ja se oli myöhemmin mukana Garbagen kokoelmalevyllä "Absolute Garbage".Lisäksi albumin Japanin-julkaisulla ovat bonuskappaleet:


title: Sigurd Moen

text: Sigurd Olsen Moen (31. lokakuuta 1897 – 6. lokakuuta 1967) oli norjalainen pikaluistelija. Hän saavutti 1 500 metrin olympiapronssia Chamonix’ssa 1924.


title: Allegiance

text: Allegiance on power metal -yhtye Firewindin heinäkuussa 2006 julkaistu neljäs studioalbumi. Albumilta julkaistiin singlet "Falling to Pieces" ja "Breaking the Silence".


title: Toshiyuki Morikawa

text: Toshiyuki Morikawa ("森川 智之") (s. 26. tammikuuta 1967 Kawasaki Kanagawan prefektuuri) on japanilainen seiyū, joka on tehnyt urallaan yli 250 ääniroolia animeen. Hänet tunnetaan muun muassa Katsuya Jonouchin ääniroolista ensimmäisessä Yu-Gi-Oh animesarjassa, sekä Sephirothin roolista elokuvassa . Hän oli Ryun äänenä Street Fighter Alpha 3 videopelissä ja Bondrewdin äänenä Made In Abyss animesarjassa.


title: Toshiyuki Morikawa

text: Morikawa opiskeli ääninäyttelemistä Katsuya Seiyū akatemiassa, jossa hän oli samalla luokalla muun muassa Kotono Mitsuishin, Chisa Yokoyaman, Wataru Takagin, Sachiko Sugawaran ja Michiko Neyan kanssa.


title: Vapauden kaupungit

text: Vapauden kaupungit on suomalaisen YUP-yhtyeen yhdestoista studioalbumi, joka ilmestyi 21. toukokuuta 2008. Levystä julkaistiin myös rajoitettu Digipak-versio sekä vinyylipainos.


title: Vapauden kaupungit

text: Radio- ja nettisingle "He olivat vapaat" julkaistiin 25. huhtikuuta 2008. Kappaleesta "Kunhan kuluu tuhat vuotta" kuvattiin Antti Hyyrysen ohjaama musiikkivideo, joka löytyy yhtyeen MySpace-sivuilta.


title: Vapauden kaupungit

text: Vapauden kaupungit nousi julkaisuviikollaan Suomen virallisen albumilistan 22/2008 toiseksi.


title: Vapauden kaupungit

text: Kaikki kappaleet säveltäneet Valtteri Tynkkynen ja Jarkko Martikainen, sanoittanut Jarkko Martikainen sekä sovittanut YUP.


title: Life on the Murder Scene

text: Life on the Murder Scene on yhdysvaltalaisen My Chemical Romance -yhtyeen 21. marraskuuta 2006 ilmestynyt konserttitallenne, joka sisältää 2 DVD:tä ja yhden 1 CD:n. Se dokumentoi yhtyeen historian aina sen perustamisesta DVD:n julkaisuhetkeen. Julkaisu sisältää myös pari demoa sekä yhden aiemmin julkaisemattoman kappaleen. Ensimmäinen levy sisältää videopäiväkirjan sekä yhtyeen jäsenten ja muiden sen taustalla vaikuttavien henkilöiden haastatteluja. Toisella levyllä on live-esiintymisiä niin televisiosta kuin Internetistäkin sekä materiaalia "Three Cheers for Sweet Revenge" -albumin musiikkivideoiden kuvauksista. Kolmas levy sisältää livekappaleita.


title: Heimo Susi

text: Heimo Kalevi Susi (17. tammikuuta 1930 Viipuri – 20. helmikuuta 2017 Järvenpää) oli suomalainen kirjailija. Hän oli valtiotieteen kandidaatti ja työskenteli Työministeriössä 1958–1993. Susi kirjoitti kolme romaania, kolme näytelmää ja musikaalin, kuunnelmia ja televisiokäsikirjoituksia.


title: Heimo Susi

text: Suden romaani "Virkamatka" (1996) oli Finlandia-palkintoehdokkaana. "Kentauri" (2003) on ihmiskunnan tulevaisuutta pohdiskeleva romaani. "Sopimukseton tila" (2007) on Suden toinen virkamiestä ja hänen mietteitään kuvaava romaani.


title: Lilian Kallio

text: Lilian Kallio (s. 1945 Längelmäki) on suomalainen kirjailija. "Ugudibuu" (1975) on romaani, jossa ryhmä tamperelaisia naisia joutuu selviytymään maailmassa, josta kaikki muut ihmiset vaikuttavat äkillisesti kadonneen. "Puumajakesä" (1977) on nuortenkirja.


title: The Premonition

text: The Premonition on kreikkalaisen power metal -yhtye Firewindin viides studioalbumi, joka julkaistiin maaliskuussa 2008. Albumilta julkaistiin singlenä kappale ”Mercenary Man”.


title: Kate Mosse

text: Kate Mosse (s. 1961) on englantilainen kirjailija. Hän on julkaissut useita romaaneja ja tietokirjoja, joista menestynein on romaani "Labyrintti" (2005).


title: Kate Mosse

text: Kate Mosse on työskennellyt radion ja television kirjallisuusohjelmien tuottajana ja juontajana, toimittajana, kirjallisuusarvostelijana, teatterin johtajana ja kirjoittamisen opettajana. Mosse on toinen Orange-palkinnon perustajista ja palkinnon kunniapuheenjohtaja. Kate Mosse sai vuoden 2002 eurooppalainen nainen -palkinnon taiteen hyväksi tehdystä työstä.


title: Furuvikin kartano

text: Furuvikin kartano eli Villa Furuvik on Paraisten kaupungin keskustan kupeessa sijaitseva huvila. Huvilan rakennutti vuorineuvos Emil Sarlin vuonna 1906. Furuvik tunnetaan paitsi kauniista arkkitehtuuristaan myös hienosta puutarhastaan. Furuvik on nykyään yksityisomistuksessa.


title: Furuvikin kartano

text: Paraisten Kalkkivuori Oy:n toimitusjohtaja Emil Sarlin rakennutti Villa Furuvikin alkujaan vuonna 1906 yksityisasunnokseen. Vuonna 1926 kartanon päärakennusta laajennettiin, jolloin siihen tuli paitsi lisätiloja Sarlinin kasvaneelle perheelle, myös yhtiön vieraille tarkoitettuja majoitustiloja. Päärakennus palveli asuinkäytössä 1950-luvun lopulle. Tämän jälkeen sitä alettiin käyttää yhtiön edustustiloina.


title: Furuvikin kartano

text: Kartano päätyi yritysjärjestelyiden seurauksena Kone Oy:lle. Kartanon osti vuonna 2004 Geraton Oy joka on entisöinyt kartanoa ja uusinut sen kuuluisaa puutarhaa. Kartanoa on viimeksi käytetty yritysten ja yksityisten juhlatilaisuuksiin ja kokouksiin.


title: Furuvikin kartano

text: Lokakuussa 2016 Furuvikin kartanon osti yrittäjä Juha Bäckmand Geraton Oy:n konkurssipesältä 1,75 miljoonan euron hintaan. Vuotta aiemmin hintapyyntö kartanosta oli 6,8 miljoonaa.


title: Philip Kerr

text: Philip Ballantyne Kerr (22. helmikuuta 1956 Edinburgh, Skotlanti, Britannia – 23. maaliskuuta 2018) oli skotlantilainen kirjailija. Kerr julkaisi yli 30 kirjaa, joista aikuistenromaaneja ja tietokirjoja nimellä Philip Kerr sekä lastenkirjallisuutta nimellä P. B. Kerr. Hänen nuortensarjansa "Lampun lapset" (2004–2009) on ollut menestys. Kerrin romaaneja on käännetty kymmenille kielille.


title: Philip Kerr

text: Kerr opiskeli oikeustiedettä yliopistossa ennen kuin siirtyi copywriteriksi mainostoimistoon.


title: Philip Kerr

text: Kerr oli naimisissa kirjailija Jane Thynnen kanssa, ja he saivat kolme lasta."Lampun lapsissa" seikkailevat kaksoset John ja Philippa Gaunt, jotka saavat kirjasarjan ensimmäisessä osassa tietää olevansa dzinnejä. He joutuvat heti seikkailuun Nimrod-enonsa kanssa.


title: Sex machine

text: Sex machine voi tarkoittaa seuraavia asioita:


”Get Up (I Feel Like Being a) Sex Machine” (yleensä vain ”Sex Machine”) on yhdysvaltalaisen muusikko James Brownin singlenä julkaistu funkkappale. Kappaleen sanat ovat James Brownin, Bobby Byrdin ja Ron Lenhoffin käsialaa. Bootsy Collins on myös väittänyt osallistuneensa kappaleen tekoon. Se julkaistiin heinäkuussa 1970 yhdysvaltalaisen Kings Records -levy-yhtiön kautta. Tuottajana oli James Brown. Single on mukana Brownin "Sex Machine" -tupla-albumilla.


title: Get Up (I Feel Like Being a) Sex Machine

text: Sex Machine oli yksi Brownin ensimmäisistä levytyksistä hänen uuden yhtyeensä The J.B.'s:n kanssa.


text: Vuonna 2004 yhdysvaltalainen musiikkiin ja populaarikulttuuriin keskittynyt aikakauslehti Rolling Stone sijoitti kappaleen sijalle 326 500 Greatest Songs of All Time -listallaan.


text: Kappaleesta ovat tehneet coverin Suomessa Herra 47 (Pirkka-Pekka Petelius) sekä Vesa-Matti Loirin hahmo Tyyne."The JB's:"


title: Pianomies

text: Pianomies voi tarkoittaa seuraavia:


title: Valborg Werbeck-Svärdström

text: Valborg Werbeck-Svärdström (1879 – 1. tammikuuta 1972 Eckwälden) oli ruotsalainen oopperalaulaja.


title: Valborg Werbeck-Svärdström

text: Werbeck-Svärdström oli kotoisin Pohjois-Ruotsista. Laulu kuului hänen elämäänsä jo varhaislapsuudessa. Hänen poikkeukselliset laulunlahjansa todettiin jo hyvin nuorena. Soolojen laulaminen koulun kuorossa kuului hänen tehtäviinsä, ja kymmenvuotiaana hän lauloi mm. kirkkokonserteissa. Hän lauloi vaivattomasti kolmiviivaiseen gis:ään ja a:han asti. Koloratuuri oli hänelle synnynnäistä.


title: Valborg Werbeck-Svärdström

text: Valborg Svärdström aloitti lauluopinnot 15-vuotiaan Tukholman kuninkaallisessa Akatemiassa, mutta koulutus ei tehnyt hyvää hänen luontaiselle laulutavalleen. Hänen äänensä ei ollut erityisen voimakas, ja äänen voimistamisyritykset aiheuttivat ongelmia.


title: Valborg Werbeck-Svärdström

text: Hän teki konserttikiertueita ja opiskeli Musiikkiakatemian oopperakoulussa. 21-vuotiaana hän debytoi "Mignonina", "Susannena" Mozartin "Figaron häissä" ja "Lackména". Hänet kiinnitettiin Tukholman Hovioopperaan. Hän sai Akatemian matkastipendin jatko-opintoihin Pariisissa, Italiassa ja Saksassa ja opiskeli muun muassa Desirée Artotin johdolla.


title: Valborg Werbeck-Svärdström

text: Vaativat laulutehtävät ja koulutus olivat kovettaneet Svärdströmin äänen, ja Münchenin oopperan tenori Heinrich Knote varoitti häntä äänen vaikeuksista. 25-vuotiaana laulaessaan vielä Hovioopperassa Svärdström sai äänijänteiden halvauksen. Knoten ohjeita noudattaen hän kuntoutti äänensä itse. Siitä alkoi tie, joka johti oman laulukoulun 'Die Schule der Stimmenthüllung' (lauluäänen vapauttamisen koulu) perustamiseen.


title: Valborg Werbeck-Svärdström

text: Valborg Svärdström avioitui hampurilaisen Louis Werbeckin kanssa, erosi Hovioopperasta ja keskittyi konsertti- ja vierailunäyttämötoimintaan. Hän perusti laulukoulun, joka laajeni myös pedagogiseen ja terapeuttiseen suuntaan. Hänen elämäntyönsä jakautuu kolmeen noin kolmenkymmenen vuoden jaksoon, joista ensimmäinen suuntautui esittävään lauluun ja laulukoulun perustan kehittämiseen, toinen laulupedagogiikkaan ja kolmas työhön laulun terapeuttisten ja parantavien mahdollisuuksien parissa.


title: Valborg Werbeck-Svärdström

text: Werbeck-Svärdström lauloi viimeisen kerran julkisesti 52-vuotiaana vuonna 1931 Hampurissa laulukoulunsa konsertin yhteydessä. Pedagogista työtä hän jatkoi vuoteen 1935, mutta kansallissosialismin nousu keskeytti toiminnan. Werbeck-Svärdström kiersi useilla paikkakunnilla ja vihdoin muutti sodan jaloissa Eckwäldeniin, jossa hän harjoitti lauluterapiaa. Hän vähensi lauluoppilaita, sillä hän näki laulullis-terapeuttiset kysymykset keskeisenä tehtävänään. Osan vuotta hän työskenteli Sveitsissä ja muutoin Eckwäldenissä.


title: Valborg Werbeck-Svärdström

text: Vuonna 1951, 72-vuotiaana, hän teki vielä matkan Hollantiin ja Englantiin pitäen kaikkialla kursseja, mutta vasta 80-vuotiaana hän lopetti matkustamisen. Hän työskenteli sen jälkeen vielä Eckwäldenissä tutkien laulun terapeuttisia mahdollisuuksia. Viimeisinä elin vuosinaan hän siirsi laulukoulunsa keskeisen sisällön nuorille laulajille ja muusikoille, ja laulukoulun johdon hän luovutti Jürgen Schrieferille.


title: Tostão

text: Eduardo Gonçalves de Andrade (s. 25. tammikuuta 1947 Belo Horizonte, Minas Gerais, Brasilia), alias Tostão, on entinen brasilialainen jalkapalloilija.


title: Tostão

text: "Tostão" tarkoittaa pikkukolikkoa. Tostão oli peliälystään tunnettu hyökkääjä, joka edusti seurajoukkue Cruzeiroa ja muodosti tehokkaan kärjen Pelén kanssa vuoden 1970 MM-kisoissa, joissa kultaa voittanutta Brasiliaa on sanottu kaikkien aikojen joukkueeksi. Kisojen jälkeen Tostão siirtyi Vasco da Gamaan.


title: Johansson–Kaila

text: Johansson–Kaila on nimitys suomalaiselle suvulle, jonka jäsenistä osa otti 1900-luvun alussa sukunimen Johansson tilalle nimen "Kaila". Suvussa on muun muassa kolme arkkipiispaa. Suvun nuoremmassa polvessa on tunnettuja professoreita muun muassa filosofiassa ja lääketieteessä. Suvun kantaisä on Lempäälän kirkkoherra Gustaf Johansson vanhempi (1810–1872), joka oli lähtöisin Tarvasjoen pitäjän Tuorlan kylän Rakkilan eli Vähäkankareen talosta. Hänen äitinsä oli kotoisin Paimion Kailan kylästä, minkä vuoksi useat hänen jälkeläisistään suomensivat 1900-luvun alussa sukunimensä muotoon "Kaila".


title: Johansson–Kaila

text: Suvun arkkipiispoihin lasketaan Gustaf Johanssonin ja Erkki Kailan lisäksi Mikko Juva (1918–2004), joka oli Edvard Johanssonin tyttärenlapsi.


title: Kaila

text: Kaila voi tarkoittaa seuraavia:


title: Timo Lapila

text: Timo Lapila (s. 28. elokuuta 1945 Helsinki) on suomalainen elokuvaohjaaja, joka on ohjannut erityisesti lyhytelokuvia ja dokumentteja. Hän on ollut läänintaiteilija Turun ja Porin läänissä vuosina 1985–1988. Hän asuu Perniössä.


title: Timo Lapila

text: Lapila opiskeli Taideteollisen Oppilaitoksen elokuvalinjalla ja valmistui 1970 suuntautumisenaan käsikirjoitus ja dokumenttielokuva. Hän oli Suomen elokuvakontaktin toiminnanjohtaja 1971–1972, tuntiopettajana Taideteollisessa Korkeakoulussa 1970–1973, videolinjan vastaava opettaja Paasikivi-opistossa 1991–1995 ja Paimion ammatillisen aikuiskoulutuskeskuksen tuntiopettajana 1997–2000. Lapilalla on vaimonsa Tarja Lapilan kanssa tuotantoyhtiö Kaukonpyöli, jonka nimissä he tekevät yhdessä elokuvia. He ovat erikoistuneet suomalaisen maaseudun kuvaamiseen.


title: Timo Lapila

text: Lapila on vuosia kerännyt ja saanut lahjoituksena muovikasseja, joita hän on vaimonsa Tarja Lapilan kanssa koonnut yksityisen muovikassimuseon. Museo järjestää aika ajoin erikoisnäyttelyjä.


title: Idoosi

text: Idoosi on luonnossa esiintymätön aldoheksoosi. Idoosin uronihappo iduronihappo on tärkeä yhdiste ja osa dermataani -ja heparaanisulfaattia. Ainetta voidaan valmistaa D- ja L-glyseraldehydeistä L-idoosi on D-glukoosin epimeeri.


title: Idoosi

text: Idoosin rakenteen selvitti Nobelin kemianpalkinnon saanut Hermann Emil Fischer.


title: Tarja Lapila

text: Tarja Lapila on suomalainen elokuvaohjaaja ja tuottaja, joka on tehnyt erityisesti lyhytelokuvia ja dokumentteja. Lapila opiskeli Taideteollisen oppilaitoksen elokuvalinjalla ja valmistui 1970. Hän asuu Perniössä.


title: Tarja Lapila

text: Lapilalla on yhdessä miehensä Timo Lapilan kanssa tuotantoyhtiö Kaukonpyöli, jonka nimissä he tekevät elokuvia. Tarja Lapila on ollut Turun ja Porin läänin läänintaiteilija, ja hän keskittyi erityisesti Salon seutuun.


title: Tarja Lapila

text: Uransa alkuaikoina Lapila toimi Elokuva-ja tv-kasvatuksen keskuksessa, opetti elokuvakerronnan perusteita, toimi Taideteollisen korkeakoulun elokuvataiteen laitoksen assistenttina. Hän teki myös toimittajan töitä ja joitakin elokuvakokeiluja. Kaukonpyölissä hän aloitti 1980-luvulla yhdessä Timo Lapilan kanssa ja on toiminut elokuvanteon eri prosesseissa. He ovat erikoistuneet suomalaisen maaseudun kuvaamiseen ja Tarja Lapila lisäksi vanhuksiin. Lapila opettaa kulttuuria Turun yliopiston hoitotieteen laitoksella.


title: Yhdistyneen kuningaskunnan ylähuone

text: Yhdistyneen kuningaskunnan ylähuone, englanniksi House of Lords (H.L.) on Yhdistyneen kuningaskunnan parlamentin ylähuone. Parlamenttiin kuuluvat myös Britannian monarkki ja alahuone (englanniksi "House of Commons").


title: Yhdistyneen kuningaskunnan ylähuone

text: 794-jäseninen ylähuone on suurempi kuin 650-jäseninen alahuone, mutta sillä on huomattavasti vähemmän päätäntävaltaa. Periaatteessa ylähuone on keskusteleva ja neuvoa antava parlamentin elin ja alahuone tekee päätökset ja pitää päätösvaltaa valtakunnan asioihin.


title: Yhdistyneen kuningaskunnan ylähuone

text: Britannian parlamentti on kehittynyt valtakunnan hallitsijaa keskiajalla päätöksissä avustaneesta neuvostosta. 1300-luvulla kuningas Edvard III:n aikakaudella parlamentti muuttui kaksihuoneiseksi. 1400-luvulla kuningas Henrik V:n hallintokaudella parlamentin alahuoneesta tehtiin tasavertainen parlamentin ylähuoneen kanssa. Oikeusjulistus Bill of Rights antoi parlamentille vuonna 1689 oikeuden asettaa ja kumota lakeja antaen sille täten vallan yli monarkin. Vuoden 1707 unionilaki yhdisti Englannin ja Skotlannin parlamentit. Käytännössä tämä tarkoitti vain sitä, että skotlantilaiset parlamentin jäsenet siirtyivät Westminsteriin englantilaisten virkaveljiensä seuraan. Vuoden 1800 unionilaki siirsi Irlannin parlamentin jäsenet Westminsteriin. Parliament Act -lait vuosilta 1911 ja 1949 vähensivät ylähuoneen valtaa. Ylähuoneella ei ollut enää sananvaltaa asioissa, jotka koskivat valtion menoja tai tuloja, eikä se voinut viivyttää lakiesitystä yli vuotta.


title: Yhdistyneen kuningaskunnan ylähuone

text: Ylähuoneen jäsenmäärä on vähentynyt viime aikoina. Vuonna 1994 siinä oli 1 198 jäsentä ja nyt 794. Lasku johtuu pitkälti vuoden 1999 House of Lords Actista, joka poisti suurimman osan periytyvistä jäsenpaikoista ylähuoneessa. Vain 92 periytyvää jäsenpaikkaa jäi jäljelle.


title: Yhdistyneen kuningaskunnan ylähuone

text: Ylähuoneessa on neljänlaisia jäseniä.


title: Väinö Valvanne

text: Väinö Henrik Valvanne ent. Wegelius (10. toukokuuta 1887 – 8. maaliskuuta 1919) oli teosofi ja kirjailija. Hänen veljensä Hugo Valvanne tuli tunnetuksi suurlähettiläänä. Molempien isä Henrik Eliel Wegelius oli rovasti, valtiopäivämies ja sanomalehden perustaja.


title: Väinö Valvanne

text: Valvanne aloitti opinnot Turun suomalaisen klassillisessa lyseossa vuonna 1897 josta hän valmistui ylioppilaaksi keväällä 1905. Samana vuonna hän siirtyi Helsingin yliopistoon jossa hän opiskeli mm. kreikkaa ja haaveili kansakoulun opettajan virasta. Valvanne avioitui vuonna 1914 sairaanhoitaja Elina Rutasen kanssa.


title: Väinö Valvanne

text: Vuoteen 1906 mennessä Valvanne oli tutustunut teosofiaan, joka oli tehnyt häneen syvän vaikutuksen ja jonka myötä hän aloitti teosofisen työskentelyn Pekka Ervastin ja muiden seuran jäsenten kannustamana.


title: Väinö Valvanne

text: Hän toimi "Tietäjän" toimitussihteerinä vuosina 1906—14, suomentaen myös paljon kirjoituksia lehteä varten. Hän kirjoitti myös 138 artikkelia nimimerkillä V.H.V. ja 11 artikkelia nimillä Väinämö, E. Vento, Vesa, Vesanto, Subhadatta ja Eräs. Lisäksi hän kirjoitti 45 lyyrillistä proosaa nimimerkillä –e.


title: Väinö Valvanne

text:
Valvanne tuli tunnetuksi myös teosofisen kirjallisuuden kääntäjänä. Kreikan kielen tuntijana hän suunnitteli Ervastin kanssa mm. Uuden testamentin kääntämistä. Suunnitelma jäi kuitenkin toteutumatta Valvanteen sairastuttua vuonna 1915 lavantautiin jonka myötä hänellä diagnosoitiin myös tuberkuloosi.
Sairastumisestaan huolimatta hän perusti vuonna 1916 Uus-uskonnollisen kustannusliikkeen Hyvinkäälle. Tämän kustannusliikkeen tarkoituksena oli julkaista etupäässä Idän Tähden kirjallisuutta mutta se muutettiin pian osakeyhtiöksi ja liitettiin Kustannusosakeyhtiö Tietäjään.


title: Väinö Valvanne

text: Valvanne oli innokas Idän Tähden aatteen kannattaja ja kuului Willie Angervon julkaiseman "Idän Tähti" -lehden toimitukseen.


title: Väinö Valvanne

text: Tietäjän Aarteisto III, Ruusu-Ristin Kirjallisuusseura ry., Turku 1956. Sivut 554-555.


title: Kasetti (arkkitehtuuri)

text: Kasetti tarkoittaa arkkitehtuurissa sisäkaton profiloitua peitelevyä, joka on neli- tai monikulmainen tai pyöreä. Se voi olla koristeltu joko kohokuvioin tai maalauksin. Kasetti on saanut alkunsa kattopalkkien välisistä syvennyksistä. Sisäkattoa, jossa on käytetty kasetteja koristeena, kutsutaan kasettikatoksi. Tunnettu esimerkki kasettikatosta on Rooman Pantheon, jossa kasettien syvennykset keventävät suuren holvin painoa.


title: Varjus

text: Varjus on Saija Varjuksen viides studioalbumi, joka julkaistiin lokakuussa 2007.


title: Varjus

text: Levy sisältää pääosin uusia kappaleita, mutta mukana on myös Eppu Normaali -cover "Pimeyden tango" sekä Juice Leskinen -cover "Mimosan hipiä". Leskinen lupasi Varjuksen mukaan alkujaan säveltää levylle yhden täysin uuden kappaleen levyn tuottaneen Kankaanpään melodian pohjalta, mutta työ jäi kuitenkin kesken. Sen sijaan hän ehdotti, että Varjus voisi täysin uuden kappaleen sijaan laulaa levylle version Juice Leskinen Grand Slamin balladista "Mimosan hipiä". Singlenä julkaistu "Sähköö" on duetto Pate Mustajärven kanssa.


title: Varjus

text: Albumia on kutsuttu iskelmämusiikin ja manserockin yhteensulautumaksi. Sen tuotti Ari Kankaanpää.


title: Osmo Hormia

text: Osmo Eliel Hormia (9. tammikuuta 1926 Jyväskylä – 17. tammikuuta 1983 Tukholma, Ruotsi) oli suomalainen kielen- ja kirjallisuudentutkija.


title: Osmo Hormia

text: Hormian vanhemmat olivat rovasti Yrjö Nikolai Hormia ja Aili Olga Salo. Hormia pääsi ylioppilaaksi 1944 ja valmistui filosofian kandidaatiksi 1949, lisensiaatiksi 1960 ja tohtoriksi 1962. Hän toimi Helsingin yliopiston suomen kielen vt. lehtorina 1955–1957, Århusin yliopiston suomen kielen lehtorina 1957–1958 sekä Tukholman yliopistossa suomen kielen lehtorina 1958–1964, suomen kielen ja Suomen kirjallisuuden dosenttina 1962–1965, suomen kielen ja Suomen kulttuurin vt. professorina 1964–1965 sekä professorina vuodesta 1965.


title: Osmo Hormia

text: Hormia aloitti uransa 1950-luvulla runoilijana, kirjallisuudentutkijana ja kriitikkona. Hän väitteli tohtoriksi 1961 aihenaan Christfried Gananderin suomen kielen sanakirjassa "Nytt Finskt Lexicon" käytetyt lähteet. Hormia muutti 1950-luvun lopulla Suomesta ensin Tanskaan ja asettui sitten pysyvästi asumaan Ruotsiin. Hormia toimi Tukholman yliopiston suomen kielen ja kulttuurin professorina ja hän oli myös aktiivisesti mukana Ruotsin suomalaisten järjestötoiminnassa 1960- ja 1970-luvuilla.


title: Osmo Hormia

text: Hormia kuului 1960-luvulla Ruotsinsuomalaisten Keskusliiton vasemmisto-oppositioon, jonka mielestä Artturi Similän johtama keskusliitto oli unohtanut tavalliset työväestöön kuuluvat ruotsinsuomalaiset ja heidän kokemansa sosiaaliset ongelmat ja keskittynyt vain virallisen kielivähemmistön aseman saavuttamiseen. Hormia liittyi 1968 Ruotsin sosiaalidemokraattisen puolueeseen ja hän perusti myös "Keskusteluseura 62 (Diskussionsförening 62)" -nimisen yhdistyksen.


title: Osmo Hormia

text: Hormia valittiin 1970 Ruotsinsuomalaisten Keskusliiton puheenjohtajaksi. Puheenjohtajakautensa lopulla Hormiaa arvosteltiin siitä, että hän oli sitonut Ruotsinsuomalaisten Keskusliiton liiaksi Ruotsin sosialidemokraattien harjoittamaan kielipolitiikkaan ja hän joutui lopulta eroamaan syyskuussa 1975 liiton puheenjohtajan paikalta.


title: Taito Hoffrén

text: Taito Hoffrén (s. 1974) on Sibelius-Akatemian kansanmusiikin osastolla koulutuksensa saanut suomalainen laulaja, monipuolinen muusikko ja säveltäjä. Hoffrénilla on laaja kokemus työskentelystä erilaisissa teatteriproduktioissa niin esiintyjänä kuin säveltäjänä ja äänisuunnittelijanakin. Suomen arvostelijain liitto palkitsi Hoffrénin Kritiikin kannuksilla vuonna 2005 taiteellisesta työstään ja erityisesti musiikistaan ja äänimaailmastaan Kuopion kaupunginteatterin näytelmään Maa on syntinen laulu. Vuodesta 2001 lähtien Hoffrén on toiminut myös freelance-äänittäjänä.


title: Taito Hoffrén

text: Hoffrén on perehtynyt syvällisesti Arhippa Perttusen runolauluihin. Hän on esittänyt Perttusen runoja kahdessa konserttisarjassa, joista ensimmäinen kuultiin Juminkeossa Kuhmossa vuonna 2003 ja toinen Helsingissä vuonna 2007. Hoffrén toimi vuosina 2006 - 2015 Kainuussa ja Vienan Karjalassa järjestettävän kansanmusiikkijuhla Sommelon taiteellisena johtajana.


title: Haarukka (täsmennyssivu)

text: Haarukka voi tarkoittaa seuraavia asioita:


title: PacWest Racing

text: PacWest Racing oli vuonna 1993 perustettu Champ Car/CART-talli, jonka omisti Bruce McCaw. Tallin ensimmäinen kokonainen kausi oli 1994, jolloin kuljettajina olivat Dominic Dobson ja Scott Sharp. Tunnettuja tallin entisiä kuljettajia ovat muun muassa Mark Blundell ja Roberto Moreno.


title: Daytonan 24 tunnin ajo

text: Daytonan 24 tunnin ajo, englanninkieliseltä nimeltään pääsponsori Rolexin mukaan Rolex 24 at Daytona, on 24 tuntia kestävä kestävyysajo, joka ajetaan vuosittain tammi-helmikuun vaihteen tienoilla Daytona International Speedway -radalla Daytona Beachilla, Floridassa, Yhdysvalloissa. Kilpailu on yksi merkittävimpiä Yhdysvalloissa ajettavia kilpailuja ja ensimmäinen kuluvan vuoden päätapahtumista. Kilpailun yksi haastavimmista puolista on ajankohta; tammikuussa yö on pisimmillään. Lisäksi radan sisäosa on heikommin valaistu kuin ovaaliosuus.


title: Daytonan 24 tunnin ajo

text:
Ensimmäisen kerran ajo järjestettiin vuonna 1962, jolloin sen voitti Dan Gurney.
Suomalaisista kilpailun on voittanut vuonna 1970 Leo Kinnunen. Eniten voittoja on Hurley Haywoodilla, joka on ollut mukana voittamassa kilpailua viidesti.


title: Daytonan 24 tunnin ajo

text: Ensimmäisenä vuotenaan 1962, kilpailu ajettiin kolmen tunnin mittaisena kestävyysajona. Tuolloin kilpailu kuului myös silloiseen urheiluautojen MM-sarjaan. Ensimmäisen kilpailun voitti Lotus -kuljettaja Dan Guerney. Vuodeksi 1966 kilpailua pidennettiin 2000 kilometrin mittaiseksi, jolloin kilpailun kesto oli noin puolet Le Mansin 24 tunnin ajon pituudesta. Alkaen vuodesta 1966 kilpailu on ajettu nykyisessä 24 tunnin muodossaan.


title: Daytonan 24 tunnin ajo

text: 24 tunnin kilpailussa Euroopassa ajettavien esikuviensa tapaan kilpailun tulokset ratkaistaan sen mukaan, mikä joukkue selviytyy pisimmälle 24 tunnin aikana, toisin kuin formula -tai vakioautosarjoissa, joissa voittajaksi selviytyy tietyn kierrosmäärän nopeimmassa ajassa kiertänyt. Nykyisin 24 tunnin jälkeen auton ei tarvitse enää ylittää maaliviivaa, koska tämä johti epäurheilijamaiseksi koettuun taktikointiin. Kilpailun loppupuolella vaurioitunutta autoa saatettiin säilyttää varikolla 24 tunnin täyttymiseen asti ja autolla ajettiin vielä kerran maaliviivan yli, jotta tulokseksi ei merkittäisi keskeytystä (DNF = did not finish)


title: Daytonan 24 tunnin ajo

text: Vuonna 1972 kilpailu ajettiin 6 tunnin mittaisena ja 1974 kilpailu peruttiin energiakriisin seurauksena.


title: Daytonan 24 tunnin ajo

text: Vuonna 1982 kilpailu pudotettiin urheiluautojen MM-sarjan kalenterista, koska sarjan kilpailuja keskitettiin yhä enemmän Euroopassa ajettaviin lyhyempiin sprinttikilpailuihin, tuolloin pituudeltaan yleensä 1000 km.


title: Daytonan 24 tunnin ajo

text: 1970-luvulla joukkueiden koko vakiintui kolmeen kuljettajaan mutta aivan viime vuosina on nähty myös neljän tai viiden kuljettajan joukkueita. Vuoden 1997 kilpailu voitettiin seitsemänmiehisellä joukkueella.


title: Daytonan 24 tunnin ajo

text:
Kilpailu kuuluu Yhdysvalloissa ajettavaan Grand-Am -sarjaan
Kilpailu ajetaan Daytonan 5,73 kilometriä pitkällä radalla, joka on yhdistelmä esim. NASCAR -sarjasta tuttua kolmikaarteista ovaalia ja sen sisäosaan rakennettua moottorirataa. Kilpailussa on sekä GT - että prototyyppiluokkien autoja. Turvallisuussyistä GT-luokka lähetetään liikkeelle eri prototyyppien jälkeen. Lähtö tapahtuu urheiluautosarjojen yleisen etiketin mukaisesti lentävänä ns. Indianapolis -lähtönä, jossa kilpailijat ajavat turva-auton perässä muodostelmassa, jonka jälkeen turva-auto vetäytyy ennen pääsuoraa ja kilpailu liputetaan alkaneeksi.


title: Daytonan 24 tunnin ajo

text: Varhaisina vuosinaan kilpailu kuului kolmen maailman kovatasoisimpina pidettyyn kestävyyskilpailujen sarjaan, johon lisäksi kuuluivat Le Mansin 24 tunnin ajo ja Sebringin 12 tunnin ajo. Näiden kolmen kilpailun voittaminen samalla automallilla tai saman kuljettajan ajamana oli erittäin arvostettu saavutus moottoriurheilun maailmassa. Kuitenkin nykyisten Daytona -sääntöjen vuoksi näiden kolmen kilpailun yleiskilpailuvoitto samalla automallilla on mahdotonta. Porsche 962 on vuoden 1986 tuloksillaan jäänyt viimeiseksi automalliksi, jolla on voitettu kaikki kolme kilpailua samana vuonna.


title: Daytonan 24 tunnin ajo

text: Kuljettajista viimeisin kolmen suoran voittaja on saksalainen Timo Bernhard, joka voitti Daytonassa 2003, Sebringilla 2008 ja Le Mansissa 2010.


title: Daytonan 24 tunnin ajo

text: Kilpailu on jaettu prototyyppi -ja GT-luokkiin. Nykyiset Daytona-prototyypit poikkeavat huomattavasti Le Mansin kilpailuissa käytettävistä LeMans (LMP) -prototyypeistä.


title: Daytonan 24 tunnin ajo

text: Vuodesta 2003 lähtien prototyyppiluokassa on ajettu vain erityisillä Daytona Prototype -luokan autoilla, jotka korvasivat aikaisemmat avokattoiset LeMans -protoihin perustuvat autoluokat. Huipputeknologiaa sisältävien LeMans -protojen nopeudet olivat kasvaneet valtaviksi, jopa vanhoja, aikoinaan hyvin vapaamielisiin sääntöihin perustuneita C-ryhmän autoja nopeammaksi. Daytonan ovaaliosuuden betonikaiteet olisivat tulleet hengenvaarallisiksi huippunopeilla autoilla. Turvallisuusnäkökulmien lisäksi kilpailun järjestävä organisaatio GARRA esitteli uuden luokan myös kustannuksiltaan edullisempana vaihtoehtona.


title: Daytonan 24 tunnin ajo

text:
Hiilikuituisten monokokkirunkojen sijasta autot ovat putkirunkoisia sekä umpikattoisia sisältäen rajallisen määrän uutta teknologiaa. Sen sijaan että suunnittelijoilla olisi vapaat kädet suunnitella haluamansa näköinen auto, luokassa käytetään vain GARRAn hyväksymien runkovalmistajien autoja, jotka ulkonäöllisesti poikkeavat hyvin vähän toisistaan mm. ulkomittoihin ja aerodynaamiseen testaamiseen kohdistuvien rajoitusten vuoksi. Tehdastallit runkovalmistajina eivät voi osallistua kustannusten rajoittamisen vuoksi.
Myös moottorit tulevat rajoitetuilta GARRAn hyväksymiltä valmistajilta. Toisin kuin rungot, moottorit tulevat isoilta autonvalmistajilta. Moottorin tulee perustua yleisesti tuotannossa olevan automallin moottorilohkoon. Valmistajia ovat mm. BMW,Porsche ja Lexus. Säännöt rajaavat tehon noin 500 hevosvoimaan.


title: Daytonan 24 tunnin ajo

text: GT-luokan autot perustuvat sarjatuotantomalleihin ja vastaavat mm. FIAn luokittelemia GT3-luokan autoja. Yleisiä automalleja ovat esim. BMW M3 ja Porsche 911. Lisäksi GT-luokassa sallitaan kustannusten pitämiseksi alhaalla myös ns. silhuettiautot, joissa alkuperäisen itsekantavan korin sijasta käytetään putkirunkoa, jota ympäröivät tuotantoautoa muistuttavat koripaneelit. Moottorien tehot vaihtelevat 390 ja 450 hevosvoiman välillä autosta riippuen.


title: Yrjö Hormia

text: Yrjö Nikolai Hormia (sukunimi aikaisemmin Häyrynen; 21. huhtikuuta 1900 Jyväskylä – 2. tammikuuta 1963 Savonlinna) oli suomalainen pappi ja kirjailija.


title: Yrjö Hormia

text: Hormia toimi Säämingin kirkkoherrana vuosina 1945–1962. Hormian puoliso oli Aili Olga Salo, heidän pojastaan Martti Sakari Hormiasta (s. 1932) tuli lääkäri.


title: Yrjö Hormia

text: Hormia julkaisia sekä uskonnollisia että muita teoksia, osin myös omakustanteina


title: Michael Scott (kirjailija)

text: Michael Scott (s. 1959 Dublin) on irlantilainen kirjailija. Hän on julkaissut kirjoja myös nimellä Anna Dillon.


title: Michael Scott (kirjailija)

text: Scottin kaikki kuusi "Kuolemattoman Nicholas Flamelin salaisuudet" -kirjasarjan osaa ovat päässeet "The New York Timesin" bestseller-listalle, ja niitä on julkaistu 37 maassa.


title: Blackie Koskela

text: Hilda Koskelo, käytti kirjailijanimeä Blackie Koskela (15. lokakuuta 1893 Nurmes – 25. maaliskuuta 1980 Helsinki) oli suomalainen kirjailija.


title: Blackie Koskela

text: Nurmeksen Ylikylässä syntynyt Koskelo muutti vanhemman veljensä kanssa siirtolaiseksi Yhdysvaltoihin vuonna 1913. Yhdysvalloissa hän työskenteli muun muassa liikealalla ja koettuaan uskonnollisen herätyksen hän siirtyi Pelastusarmeijan palvelukseen. Koskelo palasi Suomeen 1931 ja toimi sitten lehtien avustajana ja kirjoitti myös Blackie Koskelan nimellä useita kirjoja suomalaisten siirtolaisten elämästä Yhdysvalloissa.


title: Norman Spinrad

text: Norman Richard Spinrad (s. 1940) on yhdysvaltalainen tieteiskirjailija. Hän on naimisissa kirjailija N. Lee Woodin kanssa. Hän on asunut Yhdysvaltojen lisäksi Englannissa. Nykyisin hän asuu Pariisissa Ranskassa.


title: Norman Spinrad

text: Spinrad työskenteli aluksi kustannusalalla, mutta ryhtyi vuonna 1966 kokopäiväiseksi kirjailijaksi. Hän on julkaissut parikymmentä romaania sekä novelleja, tv-käsikirjoituksia, poliittisia kolumneja, esseitä ja sanoituksia. Lisäksi hän on toiminut elokuva-arvostelijana, radiojuontajana ja laulajana.


title: Norman Spinrad

text: Spinrad toimi Science Fiction and Fantasy Writers of America -yhdistyksen puheenjohtajana vuosina 1980–1982 ja uudelleen 2001–2002.


title: Version 2.0

text: Version 2.0 on yhdysvaltalaisen rockyhtye Garbagen toinen studioalbumi. Levyllä yhtye jatkoi debyyttialbumiltaan tuttua soundia yhdistelemällä raskaita rockriffejä elektronisiin sampleihin ja runsaaseen, monikerroksiseen tuotantoon. Albumilta julkaistiin yhteensä kuusi singleä: "Push It", "I Think I'm Paranoid", "Special", "When I Grow Up", "You Look So Fine" ja "The Trick Is to Keep Breathing", joista viimeinen vain osassa Eurooppaa.Lisäksi albumin Japanin julkaisulla ovat bonuskappaleet:


title: Tiltti

text:
Tiltti eli tilttaaminen on pokeritermi, joka tarkoittaa pelaajan turhautumista esimerkiksi toistuvan huonon onnen takia. Tiltissä pelaaja ajautuu vahvaan negatiiviseen emotionaaliseen tilaan,
johon liittyy kontrollin menetys, heikentynyt päätöksenteko ja välinpitämättömyys mahdollisista tulevista tappioistaan.


title: Tiltti

text:
Tilttaamiseen liittyy tyypillisesti vahva epäoikeudenmukaisuuden tunne: ""pelasin oikein, mutta hävisin kuitenkin!"".
Tilttaamisen yhteydessä usein myös "jahdataan häviöitä" – tiltanneet pelaajat kokevat, että hävityt rahat kuuluu "oikeudenmukaisuuden nimissä" voittaa takaisin. Tilttaaminen on toisin sanoen eräänlaista moraalista raivoa.


title: Tiltti

text: Puhutaan myös voittotiltistä, joka eroaa käsitteellisesti häviötiltistä. Voittotiltissä pelaaja alkaa pelata aiempaa uhmakkaammin ja aggressiivisemmin esimerkiksi voitettuaan onnekkaasti useita potteja peräkkäin.


title: Tiltti

text: Tiltti on alkujaan flipperipeleistä löytyvä ominaisuus, jolla estetään pelikuulan ohjaaminen pöytää kallistamalla () tai tönimällä. Liian voimakas pelin liikuttelu laukaisee anturin, joka pysäyttää pelikoneen. Sana on levinnyt tarkoittamaan myös elektronisten laitteiden sekä ihmisen ajattelun pysähtymistä tai jumittumista.


title: Tiltti

text: Kognitiotieteilijä Jussi Palomäki on tehnyt pokeria käsittelevän väitöskirjan, jonka keskeinen aihe oli tilttaaminen.


title: Tapuli

text: Tapuli tarkoittaa seuraavia asioita:


title: Talola

text: Talola on kylä Halikossa. Se sijaitsee kunnan keskellä rantaradan ja Kuninkaantien välillä Pepallonmäellä. Purilanjoki on kylän länsirajana. Kylän rakennuskanta sijaitsee Pepallonmäen reunaa pitkin kulkevan tien varrella.


title: Talola

text: Talolan kylä sijaitsee Purilanjoenlaaksossa, joka on yksi Halikon vanhimmista asuinaluiesta. Kylä on luultavasti perustettu jo ennen 1300-lukua, mutta ensimmäinen kirjallinen maininta siitä on vuodelta 1440. 1560-luvulla kylä oli kaksitaloinen, mutta myöhemmin sinne perustettiin yksi kantatila lisää. Kantatilat ovat Mikkola, Keskitalo ja Markuntalo, jotka ovat Keskitaloa lukuun ottamatta edelleen olemassa joskin hieman siirrettyinä isojaon jäljiltä.


title: Talola

text: Kylän pellot ovat nykyisinkin viljelykäytössä. Kantatilat ovat edelleen maatiloja ja tien varrelle on rakennettu muutama omakotitalo.


title: Puolan lentopalloliiga

text: Puolan lentopalloliiga (puo. "Plus Liga") on Puolan lentopallon miesten pääsarja. Liigassa pelaa 10 joukkuetta, jotka pelaavat kaksinkertaisen runkosarjan, jonka jälkeen tulevat pudotuspeliottelut sekä finaaliottelut.


title: Puolan lentopalloliiga

text: Vuosina 1954–2000 liiga oli osittain amatööriliiga, mutta vuodesta 2000 lähtien kaikki joukkueet ovat olleet liigassa täysin ammattilaisjoukkueita.


title: Puolan lentopalloliiga

text: Kaudella 1929 pelattiin ensimmäisen kerran Puolassa miesten lentopalloliigaa. Tuolloin voittajaksi selviytyi lopulta YMCA Łódź. YMCA Łódź sekä AZS Varsova alkoivat taistella mestaruuksista lähes yksistään liigan alkuvuosina. Varsovaan mestaruuksia meni ennen toista maailmansotaa peräti neljä kappaletta. Toinen maailmansota keskeytti lentopalloliigan vuosiksi 1939-1946. Kun liiga palasi tauolta jatkoi AZS Varsova mestaruusputkeaan ja voitti lähes jokainen vuosi maan mestaruuden.


title: Puolan lentopalloliiga

text:
Suurin muutos liigassa tapahtui kaudella 1954 jolloin se muuttui osittain ammattilaissarjaksi. Vielä ei kuitenkaan voitu puhua täysin ammattilaissarjasta, sillä osa pelaajista oli amatöörejä. Kaudella 2000 liiga muuttui lähes täysin ja siitä tuli pelkästään ammattilaisliiga. Lentopalloliigan katsojamäärät nousivat merkittävästi ja nykyisin liiga on yksi myyvimmistä tuotteista Puolassa.Ammattilaisliigan mestarit vuodesta 2000/2001 lähtien:
Suomalaisista Puolan lentopalloliigassa ovat esiintyneet Petteri Laurila, ja Janne Heikkinen, joka edelleen jatkaa uraansa liigassa. Heikkinen on voittanut mestaruuden Skra Bełchatówin riveissä kaksi kertaa peräkkäin. Hänet on valittu lisäksi Puolan liigassa All-Stars joukkueeseen, ja parhaimmaksi torjujaksi. Laurila voitti Puolassa pelatessaan hopeaa kaudella 2004–2005.


title: Lilium bosniacum

text: Lilium bosniacum "Kultainen lilja" on Bosnia ja Hertsegovinan kansalliskukka. Se kukkii alkukesästä lähtien vihreillä niityillä ja metsien reunoilla. Kukkavarresta tulee noin 50 cm pitkä. Kukalla on samettisen oranssit terälehdet, jotka kasvavat kääntyen taaksepäin. Kasvaa Italiasta Bosniaan, alkuperältään Sloveniasta.


title: Haluisitko tietää

text: Haluisitko tietää on suomalaisen Problems? -yhtyeen kymmenes studioalbumi. Se julkaistiin 16. toukokuuta 2008.


title: Elizabeth Davies

text: Elizabeth Valerie Davies (29. kesäkuuta 1912 – elokuu 2001) oli brittiläinen uimari. Hän saavutti Los Angelesin olympialaisissa 1932 pronssia 100 metrin selkäuinnista ja oli mukana voittamassa 4x100 metrin vapaauintiviestin pronssia.


title: Pini Hellstedt

text: Antti ”Pini” Hellstedt (s. 24. toukokuuta 1963 Helsinki) on suomalainen elokuvaaja, joka on kuvannut muun muassa monia Solar Filmsin elokuvia. Hän on tehnyt yhteistyötä Aleksi Mäkelän kanssa noin 15 vuotta. Hellstedt on saanut Jussi-palkinnon kahdesti, elokuvista "Rölli ja metsänhenki" (2001) ja "Pahat pojat" (2003). Hän on Suomen Elokuvaajien Yhdistyksen jäsen.


title: Steve Vickers

text: Steve Vickers (s. 21. huhtikuuta 1951 Toronto, Ontario) on entinen kanadalainen jääkiekkoilija.


title: Steve Vickers

text: Vasempana laitahyökkääjänä pelannut Vickers varattiin numerolla 10 New York Rangersiin vuoden 1971 varaustilaisuudessa. Juniorina hän oli edustanut Toronto Marlborosie OHL-liigassa.


title: Harald Vollmar

text: Harald Vollmar (s. 24. huhtikuuta 1947) on itäsaksalainen pistooliampuja.


title: Harald Vollmar

text:
Harald Vollmar saavutti olympialaisissa 50 m pistoolilla kaksi olympiahopeaa Montrealissa 1976 ja Moskovassa 1980, sekä olympiapronssia Méxicossa 1968.
Lisäksi hän on saavuttanut useita MM-mitalleita, joista kirkkain on 50 m pistoolin maailmanmestaruus Phoenixissa 1970.


title: Virum

text: Virum on Kööpenhaminan esikaupunki Lyngby-Taarbækin kunnassa Tanskassa. Se sijaitsee lähellä Kongens Lyngbyä. Virumin rajana on toisella puolella Furesø-järvi, toisella Kongevej. Virum Torv -torin ja Geels Plads -aukion ympärillä on kaupungin keskusta, missä on useita kauppoja. Torin ja aukion välissä on paikallisjunan asema.


title: Virum

text: Vanhin tunnettu maininta Virumista on paavin vuonna 1186 lähettämässä kirjeessä. Nimi "Virum" on johdettu sanasta ""vigirum"", joka merkitsee: ""avoin paikka, jota on helppo puolustaa"".


title: Virum

text: Ennen lähiön rakentamista Virumin paikalla sijainneen maalaiskylän iäksi uskotaan jopa 5000 vuotta. Alueen vanhimmat löydökset, jotka on tehty nykyisen Geels Skov -metsän kohdalta, ovat peräisin ajanlaskumme alun vaiheilta. Ajalta, kun Virum oli vielä kylä, on säilynyt useita rakennuksia kuten vuosina 1744–45 Tanskan silloisen ulkoministerin Johan Sigismund Schulinin kesäasunnoksi valmistunut Frederikdal Slot -kartanon päärakennus, joka vielä nykyäänkin on Schulinin suvun omistuksessa.


title: Virum

text: Vaikka seudulle rakennettiin rautatie jo vuonna 1864, eivät junat pysähtyneet maaseudulla. Vasta kun paikallisjunalinja ulotettiin Sorgenfrin ja Virumin asemille, alkoi Virum toden teolla kasvaa kööpenhaminalaisten muuttaessa pois pääkaupungista.